AN COIMISIÚN EORPACH Strasbourg, 24.11.2015 COM(2015) 586 final 2015/0270(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) Uimh. 806/2014 chun Scéim Eorpach Árachais Taiscí a bhunú



MEABHRÁN MÍNIÚCHÁIN Beartaítear leis an togra reachtach seo Scéim Eorpach Árachais Taiscí (SEÁT) a bhunú a bheidh ina tríú colún den Aontas Baincéireachta, agus bunófar í i dtrí chéim i ndiadh a chéile mar seo a leanas: scéim athárachais le haghaidh SRTanna náisiúnta rannpháirteacha sa chéad tréimhse ar feadh trí bliana, scéim comhárachais le haghaidh SRTanna náisiúnta rannpháirteacha don dara tréimhse ceithre bliana, agus lánárachas le haghaidh SRTanna náisiúnta rannpháirteacha a bhfuil an staid chobhsaí bainte amach acu. Ní féidir le SRT náisiúnta tairbhe a bhaint as SEÁT ach amháin má tá a chistí á dtiomsú de réir conair bheacht cistiúcháin bheacht agus go bhfuil sé ag comhlíonadh na gceanglas is bunriachtanach faoi dhlí an Aontais ina theannta sin. Mhéadófaí an Bord Réitigh Aonair chun SEÁT a riar. Is é an bord a dhéanfadh faireachán ar SRTanna náisiúnta agus ní scaoilfeadh sé cistí ach amháin i gcás ina gcomhlíonfaí coinníollacha a bheadh sainithe go soiléir. San am céanna a chuirfí SEÁT i bhfeidhm, chuirfí bearta uaillmhianacha i bhfeidhm chun na rioscaí in earnálacha baincéireachta na mBallstát a laghdú. 1.COMHTHÉACS AN TOGRA 1.1.Forais agus cuspóirí an togra In 2012, d'iarr an Coimisiún go mbunófaí Aontas Baincéireachta a chuirfeadh bonn níos seasta faoi earnáil na Baincéireachta le go dtiocfadh muinín ar ais sa Euro mar chuid d'fhís níos fadtéarmaí le haghaidh comhtháthú eacnamaíoch agus fioscach. Ba cheart an tAontas Baincéireachta a chur chun feidhme tríd an mhaoirseacht a aistriú go dtí an leibhéal Eorpach, ag bunú creat comhtháite chun géarchéimeanna baincéireachta a bhainistiú agus, rud atá chomh tábhachtach céanna, ag bunú comhchóras cosanta taiscí. Cé gur cuireadh an chéad dá chéim i gcrích nuair a bunaíodh an Sásra Maoirseachta Aonair (SMA) agus an Sásra Réitigh Aonair (SRA), níor bunaíodh comhchóras le haghaidh cosaint taiscí go fóill. I dTuarascáil na gCúig Uachtarán agus leis sa Teachtaireacht ón gCoimisiún a lean í, leagadh amach plean soiléir chun an tAontas Eacnamaíoch agus Airgeadaíochta (AEA) a dhoimhniú, plean ina raibh céimeanna breise san áireamh chun rioscaí don chobhsaíocht airgeadais a theorannú tuilleadh. An tAontas Baincéireachta a chur i gcrích chun Aontas Eacnamaíoch agus Airgeadaíochta a chur i bhfeidhm go huile agus go hiomlán, sin céim nach féidir a shárú. Maidir leis an airgeadra aonair, má tá an beartas airgeadaíochta le traschur ar bhealach éifeachtach, má tá an riosca le héagsúlú idir na Ballstáit ar bhealach iomchuí agus má táthar le muinín a chur i gcóras baincéireachta an limistéar euro, is den riachtanas, córas aontaithe agus lánchomhtháite airgeadais bheith ann. Go háirithe, moltar i dTuarascáil na gCúig Uachtarán, Scéim Eorpach Árachais Taiscí (SEÁT) a bhunú san fhadtéarma, agus í ina tríú colún d'aontas baincéireachta lánfheidhmeach maille leis an maoirseacht baincéireachta, cúram a tugadh do SMA, agus maille le réiteach banc, cúram a tugadh do SAR. Toisc go bhfuil na Scéimeanna Ráthaíochta Taiscí (SRTanna) náisiúnta fós i mbaol ó shuaitheadh mór áitiúil an chaoi a bhfuil siad leagtha amach faoi láthair, tugadh le fios i dTuarascáil na gCúig Uachtarán go méadódh árachas taiscí comhpháirteach athléimneacht an Aontais Baincéireachta faoi chomhair géarchéimeanna eile amach anseo. Ina Theachtaireacht dar dáta an 21 Deireadh Fómhair a lean an tuarascáil sin, thug an Coimisiún geallúint go gcuirfeadh sé togra reachtach chun tosaigh roimh dheireadh 2015 i dtaca leis na chéad bhearta chun SEÁT a chur ar bun d'fhonn corás níos Eorpaí a chruthú, córas a bheadh dícheangailte den stát, le go gcuirfí feabhas ar an gcobhsaíocht airgeadais, le go mbeadh saoránaigh lánchinnte nach mbeadh sábháilteacht a gcuid taiscí ag brath ar an suíomh geografach ina bhfuil siad agus le nach ndéanfaí dochar do bhainc fhónta de dheasca na háite a bhfuil siad bunaithe. Chuir an Coimisiún in iúl, i gcomhréir le Tuarascáil na gCúig Uachtarán, go ndéanfaí an chéad bheart chun córas níos comhchoitinne a chur ar bun, agus dá réir sin go bhforbrófaí cur chuige "bunaithe ar athárachas" lena gcuirfí san áireamh na leibhéil dhifriúla cistiúcháin atá ag scéimeanna náisiúnta chomh maith le saincheisteanna maidir le baol morálta. Bhunófaí Ciste Árachais Taiscí comhchoiteann, a bhainisteofaí faoi choimirce an Bhoird Réitigh Aonair atá ann faoi láthair. B'éigean do Bhallstáit atá sa limistéar euro bheith páirteach i SEÁT agus bheadh sé oscailte do na Ballstáit nach bhfuil sa limistéar euro a bheadh sásta dul isteach san Aontas Baincéireachta. Thiocfadh forbairt ar SEÁT de réir a chéile ó scéim athárachais go scéim comhárachais lánfhrithpháirtithe thar roinnt blianta. I gcomhthéacs na niarrachtaí chun an tAontas Eacnamaíoch agus Airgeadaíochta a dhéanamh níos doimhne, maille leis an obair ar shocruithe maoiniúcháin idirlinne a bhunú le haghaidh an Chiste Réitigh Aonair agus ar thacaíocht fhioscach chomhchoiteann, is gá an fhorbairt sin chun na naisc idir bainc agus an stát i mBallstáit ar leith a laghdú trí bhíthin bearta chun an riosca a roinnt idir na Ballstáit uile san Aontas Baincéireachta, agus ar an dóigh sin an tAontas Baincéireachta a neartú chun an príomhchuspóir atá aige a bhaint amach. An roinnt riosca atá i gceist le bearta chun an tAontas Baincéireachta a neartú áfach, ní mór é a dhéanamh i gcomhthráth le bearta laghdaithe riosca atá ceaptha an nasc idir bainc agus an stát a bhriseadh ar bhealach níos dírí. 1.2.Comhsheasmhacht le forálacha beartais atá sa réimse beartais cheana féin Tá an Rialachán seo comhsheasmhach leis na forálacha beartais atá ann faoi láthair. Tar éis bhunú SMA le Rialachán (AE) Uimh. 1024/2013 agus tar éis bhunú SRA le Rialachán (AE) Uimh. 806/2014, táthar ag tabhairt aghaidh le SEÁT ar an neamhréir idir maoirsiú agus réiteach banc faoi chúram an Aontais sna Ballstáit rannpháirteacha, ar thaobh amháin, agus éifeachtúlacht agus inchreidteacht na SRTanna náisiúnta i gcás ina gclisfeadh na bainc chéanna de bhun Threoir 2014/59/AE maidir le Scéimeanna Ráthaíochta Taiscí (an Treoir maidir le SRTanna), ar an taobh eile. Cuireann an Rialachán seo atá beartaithe leis an gcreat atá ann faoi láthair le haghaidh SRTanna náisiúnta, ar creat é atá á rialú ag an Treoir maidir le SRTanna. Leis an Rialachán seo atá beartaithe, is fearr mar a bheifí in ann creat ráthaíochta taiscí na mBallstát atá páirteach i SEÁT a chur i bhfeidhm go haonfhoirmeach. Is de thoradh cumhachtaí cinnteoireachta, faireacháin agus forfheidhmithe i ndáil leis an gcreat ráthaíochta taiscí a thabhairt don Bhord Réitigh Aonair agus Árachais Taiscí ("an Bord") a bheadh sé sin amhlaidh. 1.3.Comhsheasmhacht le beartais eile an Aontais Is sochar a bheadh i SEÁT a laghdódh an nasc idir an staid fhioscach a shamhlaítear le Ballstáit ar leith agus na costais cistiúcháin atá ag na bainc a oibríonn sna Ballstáit áirithe sin agus, ar an dóigh sin, is cuidiú a bheadh ann chun an nasc idir stáit agus bainc a bhriseadh. Mhéadófaí dá bharr sin athléimneacht na hearnála baincéireachta faoi chomhair géarchéimeanna a tharlódh amach anseo agus chuirfí leis an mórchuspóir, mar atá an chobhsaíocht airgeadais arb é is buntaca le beartas eacnamaíoch agus airgeadaíochta an Aontais. Dhéanfaí rioscaí a leathnú amach ar bhonn ní ba leithne, rud a chuirfeadh feabhas ar an gcobhsaíocht airgeadais, ní amháin sa Bhallstát a bheadh i gceist, ach sna Ballstáit rannpháirteacha eile agus na Ballstáit neamhrannpháirteacha freisin, toisc go gcuirfí teorainn leis na héifeachtaí gabhála a d'fhéadfadh bheith ann. Thairis sin, chuideodh sé chun cothrom iomaíochta a chur ar ais sa mhargadh inmheánach trí theorannú a dhéanamh ar an míbhuntáiste iomaíochta a dhéanann dochar do bhainc fhónta de dheasca na háite a bhfuil siad bunaithe. I dtimpeallacht airgeadais chobhsaí, is féidir institiúidí airgeadais a dhreasú chun iasachtú a dhéanamh ar an ngeilleagar níos leithne tríd an gcostas a bhaineann lena gcistiúcháin a laghdú, rud a chuirfidh borradh faoi fhás agus faoi fhostaíocht agus a chuirfidh feabhas ar iomaíochas gheilleagar an Aontais.

2.BUNÚS DLÍ, COIMHDEACHT AGUS COMHRÉIREACHT 2.1.Bunús dlí Is é Airteagal 114 den Chonradh ar Fheidhmiú an Aontais Eorpaigh is bunús dlí don Rialachán atá beartaithe. Is ceadmhach faoin Airteagal sin bearta a ghlacadh chun forálacha náisiúnta a chomhfhogasú a bhaineann le bunú agus feidhmiú an mhargaidh inmheánaigh. Is é is aidhm leis an Rialachán atá beartaithe sláine an mhargaidh inmheánaigh a chaomhnú agus a fheidhmiú a fheabhsú. Dhéanfadh sé sochar do dhea-fheidhmiú mhargaí airgeadais an Aontais agus don chobhsaíocht airgeadais san Aontas aon sraith amháin rialacha maidir le cosaint taiscí a bheith á cur i bhfeidhm go haonfhoirmeach mar aon le Ciste Eorpach Árachais Taiscí ("an Ciste Árachais Taiscí") a bheith ar fáil. Dá thoradh sin, bheadh deireadh le bacainní ar fheidhmiú saoirsí bunúsacha, rud a d'fhágfadh nach mbeadh saobhadh mór iomaíochta ann, ar a laghad ar bith sna Ballstáit sin a bhfuil maoirseacht agus réiteach institiúidí creidmheasa agus cosaint taisceoirí comhroinnte acu ar an leibhéal Eorpach. Dá bhrí sin, is é Airteagal 114 den CFAE an bunús dlí cuí. 2.2.Coimhdeacht (le haghaidh inniúlacht neamheisiach) Faoi phrionsabal na coimhdeachta atá leagtha amach in Airteagal 5(3) den Chonradh ar an Aontas Eorpach, níor cheart don Aontas gníomhú i réimsí nach dtagann faoina fhreagracht eisiach, ach amháin mura féidir sin agus a mhéad nach féidir leis na Ballstáit cuspóirí na gníomhaíochta arna beartú a ghnóthú go leordhóthanach, bíodh sé ar leibhéal lárnach nó ar leibhéal réigiúnach agus áitiúil, ach gur féidir, de bharr fhairsinge nó éifeachtaí na gníomhaíochta arna beartú, na cuspóirí sin a ghnóthú níos fearr ar leibhéal an Aontais. San am atá i láthair, toisc gur eagraíochtaí iomlán náisiúnta iad na SRTanna, tá baol mór ann dóibh ó shuaitheadh mór áitiúil, agus is rud é sin a fhágann go gcoinnítear nasc láidir idir bainc agus an stát náisiúnta. De thoradh na staide sin, baintear an bonn ó aonchineálacht na cosanta le haghaidh taiscí agus is measaide easpa muiníne na dtaisceoirí. Lena chois sin, de dheasca difir shuntasacha a bheith ann ó thaobh cosaint taisceoirí de ar an leibhéal náisiúnta, agus faoi réir sonraíochtaí áitiúla agus srianta cistiúcháin, d'fhéadfadh siad an bonn a bhaint ó shláine an mhargaidh inmheánaigh. Is trí ghníomhaíocht ar an leibhéal Eorpach amháin is féidir árachas taiscí iomchuí a áirithiú do thaisceoirí ar fud an mhargaidh inmheánaigh agus an nasc a lagú atá idir SRTanna náisiúnta agus staid airgeadais gach stáit. Le SMA áiritheofar cothrom iomaíochta maidir le maoirseacht ar bhainc agus laghdaítear an baol ó staonadh. Leis an SRA áiritheofar, i gcás ina gclisfidh banc, go bhféadfar athstruchtúrú a dhéanamh ar an gcostas is lú, go mbíonn cosaint iomchuí ar cháiníocóirí agus go gcaitear le creidiúnaithe agus le hinstitiúidí creidmheasa go cothrom agus go comhionann ar fud an mhargaidh inmheánaigh agus nach ndéantar dochar dóibh mar gheall ar an áit a bhfuil siad bunaithe. Ar an mbonn céanna, is cuí go ndéanfadh an tAontas beart reachtach chun na socruithe is gá a bhunú chun taiscí institiúidí creidmheasa a chosaint, taiscí a bheadh faoi chuimsiú an Aontais Bhaincéireachta. Ina theannta sin, bheadh barainneachtaí scála suntasacha ann le SEÁT freisin, agus sheachnófaí na seachtrachtaí diúltacha a d’fhéadfadh teacht chun cinn trí chistí náisiúnta nó as cinntí a dhéantar ar bhonn náisiúnta amháin. 2.3.Comhréireacht Tá an togra i gcomhréir le prionsabal na comhréireachta. Faoi phrionsabal na comhréireachta arna bhunú in Airteagal 5(4) den Chonradh ar an Aontas Eorpach, ní bheidh ábhar agus foirm ghníomhaíocht an Aontais os cionn an méid is gá chun cuspóirí na gConarthaí a bhaint amach. San Aontas Baincéireachta, is ar an leibhéal céanna údaráis a dhéanfar maoirseacht ar bhainc agus réiteach banc a fheidhmiú. Bheadh baol teannais ann dá gcinnfeadh údarás réitigh Eorpach banc a leachtú nó a réiteach gan bheith in ann a áirithiú go mbeadh taiscí faoi chosaint i rith an phróisis, agus go mbeadh baol éagobhsaíochta airgeadais ann dá bharr. Go deimhin, leis an ngéarchéim a bhí ann le déanaí cuireadh béim nach beag ar an ngá le gníomhaíocht thapa agus shoiléir, gníomhaíocht a mbeadh socruithe cistiúcháin ar an leibhéal Eorpach ag tacú léi. D'áiritheofaí le SEÁT go gcuirfí na rialacha céanna i bhfeidhm ar an dóigh chéanna chun taiscí a chosaint in aon Bhallstát rannpháirteach. I gcás ina mbeadh cistiú cúltaca iomchuí ann, laghdódh sé an baol go gcaillfí muinín i gcóras baincéireachta an Bhallstáit ina iomláine de dheasca fadhbanna i mbainc aonair nó go gcaillfí muinín i gcóras baincéireachta Ballstáit eile toisc go measann na margaí go mbaineann rioscaí comhchosúla leis. Mar gheall ar an deimhneacht dhlithiúil bhreise, na dreasachtaí maidir leis an Aontas Baincéireachta a bheith ailínithe agus na sochair eacnamaíocha a ghabhann le cosaint lárnach agus aonfhoirmeach taisceoirí, comhlíonann an togra prionsabal na comhréireachta. 2.4.Rogha ionstraimí Ní féidir a áirithiú go ndéanfar na rialacha maidir le ráthaíocht taiscí atá leagtha síos sa Treoir maidir le SRTanna a chur i bhfeidhm go lárnach de réir a chéile, ach amháin más infheidhme go díreach sna Ballstáit na rialacha lena rialaítear bunú agus feidhmiú SEÁT ionas nach mbainfear cialla éagsúla astu sna Ballstáit éagsúla. Dá bhrí sin agus de bhrí go mbunófar Ciste Árachais Taiscí ar leibhéal an Aontais Bhaincéireachta, agus go mbeidh an ciste sin á bhainistiú ag Bord a dhéanfaidh ionadaíocht do gach comhalta den Aontas Baincéireachta, is gá Rialachán mar is é an ionstraim dhlí is cuí. 3.TORTHAÍ NA MEASTÓIREACHTAÍ EX-POST, NA gCOMHAIRLIÚCHÁN LEIS NA PÁIRTITHE LEASMHARA AGUS NA MEASÚNUITHE TIONCHAIR 3.1.Cad í an fhadhb agus cad chuige ar fadhb í?

Is ar bhonn náisiúnta amháin a dhéantar árachas taiscí go fóill san Aontas Baincéireachta, rud a fhágann go bhfuil baol ann do SRTanna náisiúnta ó shuaite móra áitiúla agus go bhfuil buiséid na mBallstát fós ar ris baol ina nearnáil bhaincéireachta féin. Mar gheall air sin ní féidir buntáistí uile an mhargaidh inmheánaigh agus an Aontais Bhaincéireachta a bhaint amach agus tá an baol ann go mbeidh drochthionchar aige ar mhuinín taisceoirí agus ar na cearta bunaíochta atá ag institiúidí creidmheasa agus ag taisceoirí. Tá SRTanna i bhfeidhm sna Ballstáit ar fad, mar a cheanglaítear leis an Treoir maidir le SRTanna. Cé go bhfuil siad ar aon dul le chéile go pointe ó thaobh a bpríomhghnéithe agus a bhfeidhmiú de, fágtar gnéithe tábhachtacha faoi na Ballstáit go fóill. Is féidir leis na Ballstáit freisin spriocleibhéil laghdaithe a údarú de réir na nacmhainní airgeadais atá ar fáil, ach formheas chuige a fháil ón gCoimisiún Eorpach. D'fheadfadh na difríochtaí ó thaobh leibhéil cistiúcháin agus méide de atá idir na 38 SRT atá san Aontas faoi láthair, d'fhéadfaidís drochthionchar a imirt ar mhuinín taisceoirí agus cur isteach ar fheidhmiú an mhargaidh inmheánaigh. 3.2.Cad chuige ar cheart don Aontas Eorpach gníomhú? Maille le maoirseacht agus réiteach banc, dhéanfadh SEAT an tAontas Baincéireachta a chomhlánú. Dhéanfadh sé an baol do thaisceoirí banc ó shuaite móra áitiúla a laghdú agus laghdódh sé freisin an nasc idir bainc agus a stát náisiúnta. Ina theannta sin, i gcóras ina bhfuil na freagrachtaí maidir le maoirseacht agus réiteach banc á roinnt, is léir cheana féin nach ann don riail náisiúnta a thuilleadh i dtaca leis na cúinsí faoina bhféadfaidh SRT náisiúnta a úsáid. I dTreoir 2014/59/AE (an Treoir maidir le Téarnamh agus Réiteach na mBanc) agus i Rialachán (AE) Uimh. 806/2014 (an Rialachán maidir leis an Sásra Réitigh Aonair) araon tá forálacha maidir leis an úsáid is féidir a bhaint as cistí SRTanna le linn réitigh. Dá bhrí sin, is é an chéad chéim loighiciúil eile chun an tAontas Baincéireachta a chomhlánú comhchóras a bhunú le haghaidh árachas taiscí freisin agus, leis sin, is fearr mar a bheidh dhliteanas ag teacht le rialú. 3.3.Cad is féidir a bhaint amach? Rinneadh anailís chainníochtúil inar measadh a éifeachtúla a bheadh SEÁT, agus é lánfhrithpháirtithe, ó thaobh déileáil le cumas dul i ngleic le híocaíochtaí amach a d'féadfadh bheith ann. Léirítear san anailís sin go dtiocfadh méadú mór ar an líon banc agus ar mhéid na mbanc sin a mbeadh an Ciste Árachais Taiscí in ann déileáil le híocaíochtaí amach ina leith thar ceann na mBallstát uile faoi SEÁT i gcomparáid leis na SRTanna náisiúnta. Lena chois sin, léirítear san anailís gur lú an teasnamh íocaíochta amach a mbeifí ag súil leis, arna shloinneadh mar chéatadán den spriocleibhéal, i gcás SEÁT ná i gcás aon cheann de na SRTanna náisiúnta. Sna measúnuithe thuas, glacadh leis nach mbeadh ranníocaíochtaí breise ó na bainc de dhíth ar SEÁT, ach go núsáidfí na ranníocaíochtaí arb é ab aidhm leo na cistí náisiúnta a mhéadú chun SEÁT a mhéadú. Léiríonn na torthaí sin, gur chosaint ní b'éifeachtúla a d'fhéadfaí a fháil ón méid céanna cistí ach na cistí sin a bheith ar fáil trí SRT Eorpach aonair seachas trí SRTanna iomlán náisiúnta. 3.4.Cad iad na roghanna atá ann chun na cuspóirí a bhaint amach? 3.4.1.Leibhéil cistithe i ndearadh SEÁT atá ann faoi láthair Léirítear sa mheasúnú go gcuirfí tús le SEÁT ar bhonn leibhéil cistiúcháin anéagsúil ó leibhéil cistiúcháin na SRTanna náisiúnta. Tugtar le fios sa mhéid sin nach mór do SEÁT tacaíocht leachtaithe a thabhairt sa chéad chéim, mar mura ndéanfar sin is i dtuilleamaí modhanna cistithe náisiúnta amháin beagnach, a bheadh SRTanna áitiúla go fóill. Ar an dara dul síos, ba cheart SEÁT a cheapadh ar dhóigh a sheachnódh buntáistí díréireacha do scéimeanna nár thosaigh ag tiomsú cistí exante agus a sheachnódh dídhreasachtaí chun sin a dhéanamh amach anseo. 3.4.2.Raon feidhme SEÁT Meastar nach gcruthófar deacrachtaí a thuilleadh mar gheall ar dhifríochtaí i leibhéil cistiúcháin nuair a bheidh a gcuid oibleagáidí comhlíonta ag SRTanna cistí exante a mhéadú de réir na Treorach maidir le SRTanna. Léirítear san anailís go noibreodh comhchóras ar bhonn ní b'éifeachtúla, i.e. chuirfí leibhéal níos airde cosanta ar fáil gan gá cur le ranníocaíochtaí foriomlána. B'fhearr a d'fhéadfadh sé freisin neamhchosaint na mBallstát ar a gcóras baincéireachta baile a laghdú. 3.4.3.Ranníocaíochtaí San anailís sin, léirítear an méid seo a leanas: (i) athraíonn an tualú riosca a dhéantar ar ranníocaíochtaí leithdháileadh an ualaigh airgeadais ar bhainc in earnáil áirithe bhaincéireachta, (ii) nuair a dhéantar measúnú ar an riosca a bhaineann le banc ar leith i gcoibhneas bhainc an Aontais Bhaincéireachta seachas i gcoibhneas na mbanc in earnáil bhaincéireachta na tíre nó an SRT, is dóchúil go nathródh sin leibhéal na ranníocaíochta a bheadh le híoc ag an mbanc sin ar leith. Mar sin féin, níor aithníodh go raibh an lámh in uachtar ag aon ghrúpa banc ar cheann ar bith eile. Dá mhéad é an baol a bhaineann le banc is ea is dóchúla go mbeidh ar SRT cistí a úsáid chun taisceoirí a chúiteamh. Dá bhrí sin, beartaítear leis an togra ranníocaíochtaí a choigeartú de réir rioscaí, i.e. leanúint den phrionsabal a bunaíodh leis an Treoir maidir le SRTanna. Ar an dara dul síos, léirítear san anailís go mbeidh tionchar ag an ngrúpa comparáide ar na ranníocaíochtaí a íocfaidh gach institiúid ar leith. Dá bhrí sin, le linn chéim an athárachais, céim ina bhfanann rioscaí ar an leibhéal náisiúnta den chuid is mó, déantar próifíl riosca bainc ar leith a shuí i gcoibhneas an chuid eile dá chóras baincéireachta náisiúnta féin. Nuair a bheidh SEÁT ina chóras ina mbeidh dliteanas comhpháirteach ar leibhéal an Aontais Bhaincéireachta i bhfeidhm, déanfar próifíl riosca bainc ar leith a shuí i gcoibhneas gach bainc san Aontas Baincéireachta. Ar an dóigh sin, d'áiritheofaí go mbeadh SEÁT, ar an iomlán, neodrach ó thaobh costais de i gcomhair na mbanc agus na SRTanna náisiúnta, agus sheachnófaí castachtaí i dtaca le próifíl riosca a shuí le linn chéim an mhéadaithe den Chiste Árachais Taiscí. 3.5.Cearta bunúsacha Níl aon iarmhairtí ag an Rialachán atá beartaithe do chosaint na gceart bunúsach diomaite díobh siúd atá luaite sa Rialachán agus sa Treoir a modhnaítear leis agus a ndéantar friotháil dóibh sa Mheabhrán Míniúcháin a ghabhann le Rialachán (AE) Uimh. 806/2014, lena mbunaítear Réiteach Aonair.

4.IMPLEACHTAÍ BUISÉADACHA I gcomhair na bhfeidhmeanna sin dá chuid a bhaineann le SEÁT, is trí ranníocaíochtaí riaracháin ó institiúidí creidmheasa atá cleamhnaithe le SRTanna rannpháirteacha a mhaoineofaí an Bord. Dá réir sin, ní bheidh aon ranníocaíocht ó bhuiséad an Aontais Eorpaigh de dhíth ar na feidhmeanna sin. 22 cheann d'aonaid choibhéise lánaimseartha (poist faoin bplean bunaíochta, gníomhairí conartha agus saineolaithe náisiúnta ar iasacht) a bheidh sna hacmhainní daonna breise a bheidh ag an mBord faoi bhliain a naoi nuair a bheidh céim an lánárachais bainte amach. Tá sé sin ag teacht leis na cúraimí a thabharfar dó faoin Rialachán atá beartaithe. Mar a bhí i gcás an Bord Réitigh Aonair a chur ar bun, níl na poist is gá chun cúraimí an chomhlachta nua seo a mhéadú faoi réir na sprice atá leagtha amach sa Teachtaireacht ón gCoimisiún chuig Parlaimint na hEorpa agus chuig an gComhairle COM(2013)519 an 10.7.2013, mar atá an líon foirne a laghdú 5 %. I gcomhair na bhfeidhmeanna sin dá chuid a bhaineann le SEÁT, is trí ranníocaíochtaí riaracháin ó institiúidí creidmheasa atá cleamhnaithe le SRTanna rannpháirteacha a mhaoineofaí an Bord. Na hacmhainní breise a bheidh ag an mBord, cuirfear an oiread acu ar fáil agus is gá chun na cúraimí a dtabharfar dóibh leis an Rialachán atá beartaithe a chur i gcrích. 5.LÉIRMHÍNIÚ MIONSONRAITHE AR AN TOGRA 5.1.Scéim Eorpach Árachais Taiscí Beartaítear leis an togra seo go ndéanfar SEÁT a bhunú trí Rialachán (AE) Uimh. 806/2014 (an Rialachán maidir le SRA) a leasú. Ní dhéanfadh an leasú aon mhodhnú ar rialacha fheidhmiú SRA. 5.1.1.Forbairt ar SEÁT de réir a chéile Leis an leasú atá beartaithe ar Rialachán SRA, bunófar SEÁT i dtrí chinn de chéimeanna seicheamhacha (Airteagal 2(2)): scéim athárachais, scéim comhárachais agus scéim lánárachais. Is é an Bord a riarfaidh SEÁT ag gach céim i gcomhar le SRTanna rannpháirteacha eile nó, i gcás nach ndéanann SRT é féin a riar, i gcomhar leis an údarás ainmnithe náisiúnta atá freagrach as an SRT rannpháirteach sin a riar (Airteagal 2(2) fomhír 2). Cuid de SEÁT is ea an Ciste Árachais Taiscí. Is trí ranníocaíochtaí atá dlite ag bainc agus a d'íocfadh bainc go díreach leis an mBord a líonfaí é. Dhéanfadh na SRTanna rannpháirteacha na ranníocaíochtaí sin a ríomh agus a shonrascadh. 5.1.2.Raon feidhme SEÁT Beidh feidhm ag SEÁT maidir le gach SRT atá aitheanta go hoifigiúil sna Ballstáit rannpháirteacha agus maidir le gach institiúid creidmheasa atá cleamhnaithe leis na scéimeanna. Is iad na Ballstáit rannpháirteacha na Ballstáit a bhfuil an Euro mar airgeadra acu agus na Ballstáit eile sin a bhfuil dlúthchomhar ar bun acu leis an mBanc Ceannais Eorpach le bheith páirteach in SMA (Airteagal 4(1)). Ó tharla go bhfuil an cumhdach a bheidh á sholáthar ag SEÁT teoranta do na feidhmeanna éigeantacha atá ag SRTanna faoin Treoir, i.e. íocaíochtaí amach le taisceoirí agus ranníocaíochtaí le linn réitigh, beidh feidhm ag SEÁT maidir le gach scéim a bhféadfadh teagmhais íocaíochta amach baint di, i bprionsabal, nó a bhféadfaí iarraidh uirthi ranníocaíocht a dhéanamh le próiseas réitigh, i bprionsabal. Áirítear leis sin SRTanna reachtacha, scéimeanna cosanta institiúideacha agus scéimeanna conarthacha atá aitheanta go hoifigiúil i mBallstát mar SRTanna (Airteagal 1(2) den Treoir maidir le SRTanna). An taitheantas atá ag SRTanna, tá sé do-scartha óna noibleagáidí cúiteamh a thabhairt do thaisceoirí i gcás nach mbeidh taiscí ar fáil, agus ranníocaíochtaí a dhéanamh le próisis réitigh. Na cearta agus na hoibleagáidí a bheidh ag SRTanna rannpháirteacha laistigh de SEÁT, is cearta agus oibleagáidí an údaráis ainmnithe a bheidh iontu i gcás nach eintiteas príobháideach a dhéanfaidh an SRT a riar ach an túdarás ainmnithe féin (Airteagal 2(2) fomhír 2). Leis sin cuirtear lánrogha na mBallstát san áireamh i dtaca le SRTanna a thabhairt isteach, a aithint agus a riar ar an leibhéal náisiúnta (féach Airteagal 2(18) den Treoir). Má chuirtear dlúthchomhar Ballstáit nach bhfuil sa limistéar euro ar fionraí nó má fhoirceanntar é, scoirfidh na SRTanna rannpháirteacha atá aitheanta go hoifigiúil sa Bhallstát sin agus na hinstitiúidí creidmheasa atá cleamhnaithe leis na SRTanna sin, scoirfidh siad de bheith cumhdaithe ag an Rialachán maidir le SRA ó thaobh SRA agus SEÁT de araon (Airteagal 4). I gcás ina foirceanta, agus sin amháin, beidh gach ceann de na SRTanna sin i dteideal a sciar féin a fháil de na hacmhainní airgeadais a bheidh le fáil ag an gCiste Árachais Taiscí ag an am sin. Is é is aidhm leis an teidlíocht sin na cistí a bheidh de dhíth a sholáthar do na SRTanna ábhartha chun a gcuid oibleagáidí cistiúcháin faoin Treoir a chomhlíonadh. An sciar a fhéadfaidh an SRT ábhartha a éileamh, tá sé faoi réir modh ríofa. Maidir leis an tairseach is ísle le haghaidh cistiú iomchuí arna bhunú le hAirteagal 11(5)(a) den Treoir maidir le SRTanna, ní féidir le SRT níos mó a éileamh ón gCiste Árachais Taiscí ná mar a bheidh de dhíth le go mbainfidh na hacmhainní airgeadais atá ar fáil ina chás dhá thrian den spriocleibhéal amach. I gcomhaontú leis an mBallstát sin, dhéanfadh an Bord Cinneadh i dtaca leis na rialacha mionsonraithe agus na coinníollacha le haghaidh cistí a aistriú chuig na SRTanna ábhartha laistigh de thrí mhí. 5.1.3.Prionsabail ghinearálta lena rialaítear SEÁT Leagtar amach in Airteagal 6 prionsabail ghinearálta a bhfuil feidhm acu maidir le SRA agus SEÁT araon. Tiocfaidh na prionsabail sin i dtreis i gcás ina mbeidh lánrogha ag an mBord nó na húdaráis phoiblí agus comhlachtaí eile maidir le Cinneadh nó gníomh eile a ghlacadh. Ní féidir leis an mBord nó le SRT rannpháirteach idirdhealú a dhéanamh ar bhonn náisiúntachta nó suíomh gnó i gcoinne eintitis (lena náirítear SRTanna agus na bainc is comhaltaí díobh), sealbhóirí taiscí, infheisteoirí nó creidiúnaithe eile atá bunaithe san Aontas (Airteagal 6(1)). Is prionsabal bunúsach de dhlí an Aontais an riail sin agus tá tábhacht ar leith léi maidir le margaí airgeadais arae sna margaí sin bíonn idirbhearta á ndéanamh go leitheadach idir comhpháirtithe atá lonnaithe i suíomhanna éagsúla gnó agus ar de bhunadh náisiúin éagsúla iad. Tá oibleagáid ar an mBord agus ar SRTanna rannpháirteacha tabhairt faoi gach gníomh, togra nó beartas le lánaird agus le dualgas cúraim maidir le haontacht agus sláine an mhargaidh inmheánaigh (Airteagal 6(2)). Bunchúis leis an Aontas Baincéireachta is ea deireadh a chur le hilroinnt san earnáil airgeadais, agus ní mór do na húdaráis a riarfaidh SEÁT grinnmheasúnú a dhéanamh ar an tionchar a bheidh ag aon bheart lánroghnach nó ag aon chinneadh a ghlacfaidh siad ar fheidhmiú an mhargaidh inmheánaigh. Cé nach mbeidh feidhm i gcomhthéacs SEÁT ag mír 3 ná mír 5 d'Airteagal 6 maidir leis an dóigh a gcaitear le grúpaí, le hAirteagal 6(6) cuirtear cosc ar an mBord cinntí a ghlacadh laistigh de SEÁT i gcásanna ina mbeidh ceangal ar Bhallstáit tacaíocht airgeadais phoiblí urghnách a thabhairt nó i gcásanna ina gcuirfear isteach ar a gceannas buiséadach agus a bhfreagrachtaí fioscacha. I gcomhthéacs SEÁT, féadfaidh an Bord cinntí a ghlacadh a bheidh dírithe ar SRTanna rannpháirteacha (Airteagal 74f). Ní mór do SRTanna na cinntí sin a chomhlíonadh, ach le hAirteagal 6(7) cuirfear ar a gcumas na bearta atá le glacadh a shonrú tuilleadh, ar choinníoll go mbeidh na bearta sin i gcomhréir leis an gCinneadh sin de chuid an Bhoird atá i dtrácht. 5.2.Céimeanna SEÁT

Ag gach ceann de na trí chéim, mar atá céimeanna an athárachais, an chomhárachais agus an lánárachais, chuirfeadh SEÁT cistiú ar fáil agus chumhdódh sé caillteanais na scéimeanna ráthaíochta taiscí rannpháirteacha. Ní hamháin go bhfreastalaíonn an cistiú arna chur ar fáil ag SEÁT ar an riachtanas leachtachta tosaigh a bhíonn ar SRT le taisceoirí a chúiteamh laistigh den sprioc íocaíochta amach arna leagan síos ag an Treoir (laistigh de sheacht lá go hiondúil), ach freastalaíonn sé chomh maith ar a riachtanas leachtachta maidir le hiarraidh ar ranníocaíocht le nós imeachta réitigh a chomhlíonadh in am. Ní mór don SRT rannpháirteach an cistiú sin a aisíoc leis an mBord. Chumhdófaí ag gach céim de SEÁT na caillteanais deiridh a thabhóidh an SRT rannpháirteach de thoradh taisceoirí a chúiteamh nó de thoradh ranníocaíochtaí réitigh a dhéanamh. Is iondúil gur lú caillteanas deiridh SRT rannpháirtigh ná a íocaíochtaí cúitimh le taisceoirí nó a ranníocaíocht réitigh. I ndiaidh teagmhas íocaíochta amach féadfaidh an SRT íocaíocht a fháil ar na héilimh ar aisíocaíocht taiscí (cumhdaithe) a bhí ag taisceoirí i gcoinne an bhainc ar chlis uirthi agus a aistrítear chuig an SRT rannpháirteach, a mhéid a rinne sé na taisceoirí sin a chúiteamh (an chéad abairt d'Airteagal 9(2) den Treoir maidir le SRTanna). I gcás ina dtiocfaidh banc chun a bheith dócmhainneach, áfach, agus nach gcomhlíonfar na héilimh réamhráite go hiomlán dá dheasca sin, laghdóidh na fáltais ón eastát dócmhainneachta, más ann dóibh, caillteanas deiridh an SRT. I gcás ina mbeidh ranníocaíocht réitigh déanta ag SRT d’fhéadfadh sé gur lú méid a chaillteanais ná méid na ranníocaíochta sin, go háirithe i gcás ina laghdófar méid na ranníocaíochta atá le híoc ag an SRT ar bhonn iarluachála (fomhír 4 d'Airteagal 109(1) i gcomhar le hAirteagal 75 den Treoir maidir le Téarnamh agus Réiteach na mBanc). Ní chumhdóidh SEÁT caillteanais de thoradh íocaíochtaí breise leis an SRT rannpháirteach. Ina áit sin, laghdófar méid an chistiúcháin tosaigh a bheidh le haisíoc ag an SRT rannpháirteach de réir an sciar den chaillteanas atá cumhdaithe ag SEÁT. Méadófar ó chéim go chéile ar an leibhéal cistiúcháin arna chur ar fáil ag SEÁT agus ar an sciar den chaillteanas atá cumhdaithe aige. 5.2.1.Athárachas Ag céim an athárachais, a bhfuil tréimhse trí bliana beartaithe ina comhair, féadfaidh SEÁT cistiú teoranta a chur ar fáil agus sciar teoranta den chaillteanas a chumhdach a bheidh ag SRT rannpháirteach a mbainfidh teagmhas íocaíochta amach dó nó a niarrfar air ranníocaíocht réitigh a dhéanamh (Airteagal 41a). Ag céim an athárachais, is imeachtaí réitigh arna seoladh ag an mBord (Airteagal 41a(2) agus Airteagal 79) amháin a chumhdófar. Cumhdófar imeachtaí réitigh de chineál náisiúnta le linn chéimeanna an chomhárachais agus an lánaráchais agus le linn na gcéimeanna sin amháin. 5.2.1.1.Cistiú a chur ar fáil ag céim an athárachais Dhéanfaí cistiú a chur ar fáil ag céim an athárachais dá mbeadh easnamh leachtachta ar an SRT rannpháirteach (Airteagal 41a(2)). Ní hionann an próiseas lena mbunaítear easnamh leachtachta (a) i gcás ina mbainfidh teagmhas íocaíochta amach don SRT rannpháirteach agus (b) i gcás ina mbeidh iachall air ranníocaíocht réitigh a dhéanamh. (a)I gcás teagmhas íocaíochta amach measfar go mbeidh easnamh leachtachta ar SRT rannpháirteach (Airteagal 41b(1)) más rud é gur mó méid na dtaiscí cumhdaithe sa bhanc a bhfuil ag cliseadh air ná suim (a) mhéid na nacmhainní airgeadais atá ar fáil ar cheart do SRT rannpháirteach iad a bheith aige go hipitéiseach, i bhfianaise na conaire cistiúcháin a bunaíodh le hAirteagal 41j, agus (b) mhéid na ranníocaíochtaí urghnácha (expost) is féidir le SRT rannpháirteach a chruinniú laistigh de thrí lá i ndiaidh an teagmhais íocaíochta amach. Maidir le méid na dtaiscí cumhdaithe arna núsáid chun an teasnamh leachtachta a ríomh, ní bheidh i gceist leo ach taiscí incháilithe is comhionann le 100 000 euro ar a mhéad, is é sin an leibhéal cumhdaigh caighdeánach, nó a choibhéis san airgeadra náisiúnta (Airteagal 6(1) den Treoir maidir le SRTanna). I dtaca le hiarmhéideanna arda sealadacha mar a shainmhínítear iad in Airteagal 6(2) den Treoir maidir le SRTanna nó aon asbhaintí a fhéadfaidh an SRT a dhéanamh i gcomhréir le hAirteagal 7 nó Airteagal 8 den Treoir maidir le SRTanna sula gcúiteofar taisceoirí, is gnách nach mbíonn ceachtar díobh sin ar eolas tráth an teagmhais íocaíochta amach agus go dtugtar neamhaird orthu dá bhrí sin. Toisc go núsáidtear leibhéal hipitéiseach na nacmhainní airgeadais atá ar fáil seachas leibhéal iarbhír na nacmhainní sin, is amhlaidh a lagaíonn sin an dreasacht a d’fhéadfadh a bheith ann do SRT rannpháirteach loiceadh ar a oibleagáid maidir le ranníocaíochtaí exante a chruinniú i gcomhréir le conair bheacht cistiúcháin. Ar deireadh, is foinse bhreise leachtachta iad na ranníocaíochtaí urghnácha (expost) (Airteagal 10(8) den Treoir), a mhéid is féidir iad a chruinniú laistigh de thréimhse anghearr, foinse lena bhféadfaí an teasnamh leachtachta atá ar SRT rannpháirteach a laghdú. Leis an tréimhse trí lá aimsítear cothromaíocht iomchuí idir an cuspóir atá ann maidir le hacmhainní leachtachta an SRT a ídiú sa chéad áit agus an gá atá le taisceoirí a chúiteamh laistigh de sheacht lá oibre i ndiaidh an teagmhais íocaíochta amach. (b)I dtaca le cás réitigh (Airteagal 41b(2)), is éard is easnamh leachtachta ann méid na ranníocaíochta réitigh nach mór don SRT rannpháirteach a dhéanamh lúide méid na nacmhainní airgeadais atá ar fáil ar cheart don SRT rannpháirteach iad a bheith aige go hipitéiseach i bhfianaise na conaire cistiúcháin a bunaíodh le hAirteagal 41j. Ní gá don SRT rannpháirteach sochar a bhaint as aon fhoinse leachtachta eile seachas leibhéal hipitéiseach na nacmhainní airgeadais atá ar fáil dó d'fhonn a easnamh leachtachta féin a laghdú. I dtaca le cás réitigh, ní gá don SRT rannpháirteach ranníocaíochtaí expost gearrthéarmacha a chruinniú ós rud é gur le teagmhais íocaíochta amach amháin a bhaineann Airteagal 10(8) den Treoir maidir le SRTanna. Má tá easnamh leachtachta ar an SRT rannpháirteach, féadfaidh sé cistiú, arb ionann é agus suas le 20 % den easnamh sin, a iarraidh ar an gCiste Árachais Taiscí. Is gá an 80 % den easnamh leachtachta atá fágtha a chumhdach trí bhíthin foinsí cistiúcháin eile. Trí leibhéal hipitéiseach na nacmhainní airgeadais atá ar fáil a úsáid leis an easnamh leachtachta a ríomh, is ceadmhach do na SRTanna sin atá rannpháirteach i SEÁT gur mó na hacmhainní airgeadais atá ar fáil dóibh, tráth an teagmhais íocaíochta amach, ná mar is gá, cistiú ó SEÁT a fháil le haghaidh a neasnaimh (theicniúil) leachtachta agus is ceadmhach dóibh úsáid a dhéanamh de na cistí breise atá acu d’fhonn (cuid den) 80 % dá neasnamh leachtachta atá fágtha a chumhdach. Tá uasteorainn leis an gcistiú arna chur ar fáil ag SEÁT. 5.2.1.2.Cumhdach caillteanais ag céim an athárachais Ag céim an athárachais, ní hamháin go gcuirfear cistiú ar fáil le haghaidh easnamh leachtachta, ach cumhdóidh SEÁT 20 % de chaillteanas breise an SRT rannpháirtigh mar a bheadh dara céim ann. Ní mar a chéile an rud is caillteanas breise ann i gcás ina mbainfidh teagmhas íocaíochta amach don SRT rannpháirteach agus i gcás ina niarrfar air ranníocaíocht réitigh a dhéanamh. I gcás teagmhas íocaíochta amach (Airteagal 41c(1)), tabhóidh an SRT rannpháirteach caillteanas breise más rud é gur mó méid iomlán na naisíocaíochtaí a rinne sé le taisceoirí (Airteagal 8 den Treoir) ná suim (a) an méid a íocadh leis le linn imeachtaí dócmhainneachta ar na héilimh taiscí a fuair sé (an chéad abairt d'Airteagal 9(2) den Treoir maidir le SRTanna) de dhroim taisceoirí a chúiteamh, (b) mhéid na nacmhainní airgeadais atá ar fáil ar cheart don SRT rannpháirteach iad a bheith aige go hipitéiseach i bhfianaise na conaire cistiúcháin a bunaíodh le hAirteagal 41j, agus (c) mhéid na ranníocaíochtaí urghnácha (expost) is féidir leis na SRTanna rannpháirteacha a chruinniú laistigh de bhliain amháin i ndiaidh an teagmhais íocaíochta amach. Cé go ndéantar an teasnamh leachtachta a ríomh ar bhonn mhéid na dtaiscí cumhdaithe (taiscí incháilithe is comhionann le 100 000 euro ar a mhéad), féadfar ríomh an chaillteanais breise, rud a dhéantar le linn an nós imeachta athárachais d'éis ríomh an easnaimh leachtachta, féadfar sin a bhunú ar na méideanna iarbhír arna naisíoc le taisceoirí. Baintear den mhéid sin fáltais ón eastát dócmhainneachta a fuair an SRT rannpháirteach. Ina theannta sin, baintear den mhéid sin freisin méid hipitéiseach na nacmhainní airgeadais atá ar fáil ar cheart don SRT rannpháirteach iad a bheith aige tráth an teagmhais íocaíochta amach. Ar deireadh, glactar leis go raibh an SRT rannpháirteach in ann an méid ranníocaíochtaí expost a bhailiú is ceadmhach dó faoin Treoir maidir le SRTanna a chruinniú laistigh de bhliain amháin i ndiaidh an teagmhais íocaíochta amach. Is ionann sin agus 0.5 % d'iomlán na dtaiscí cumhdaithe atá sna bainc sin dá chuid is comhaltaí den scéim (Airteagal 10(8) den Treoir maidir le SRTanna) le cois na ranníocaíochtaí expost a cruinníodh laistigh de thrí lá i ndiaidh an teagmhais íocaíochta amach. Is ionann an méid a bheidh de thoradh air sin agus caillteanas breise an SRT rannpháirtigh. I dtaca le cás réitigh (Airteagal 41c(2)), is éard is caillteanas breise ann méid na ranníocaíochta réitigh nach mór don SRT rannpháirteach a dhéanamh lúide suim:

(a)an méid a d'fhéadfadh a bheith aisíoctha leis i gcás ina bhfaighfí amach ar bhonn iarluachála gur cheart go mbeadh an ranníocaíocht a rinne sé ní b'ísle ná an ranníocaíocht a d'iarr an túdarás réitigh ar dtús air, agus (b)mhéid na nacmhainní airgeadais atá ar fáil ar cheart don SRT rannpháirteach iad a bheith aige i bhfianaise na conaire cistiúcháin a bunaíodh le hAirteagal 41j. Arís eile, ní gá don SRT rannpháirteach ranníocaíochtaí expost a chruinniú ós rud é gur le teagmhais íocaíochta amach amháin a bhaineann Airteagal 10(8) den Treoir. Cuirtear an cumhdach caillteanais a ghabhann le 20 % den chaillteanas breise i bhfeidhm trí laghdú a dhéanamh ar an méid cistiúcháin nach mór don SRT rannpháirteach a aisíoc le SEÁT de réir mhéid an chumhdaigh caillteanais. Tá uasteorainn freisin leis an gcumhdach caillteanais arna chur ar fáil ag SEÁT. 5.2.2.Comhárachas I ndiaidh na céime athárachais tosaigh trí bliana beidh SRTanna rannpháirteacha comhárachaithe ag SEÁT i gcomhair ceithre bliana. Féadfaidh SRTanna rannpháirteacha cistiú agus cumhdach caillteanais araon a iarraidh ar an gCiste Árachais Taiscí i gcás ina mbainfidh teagmhas íocaíochta amach dóibh nó i gcás ina niarrfar orthu ranníocaíocht réitigh a dhéanamh (Airteagal 41d). Cuirfidh SEÁT cistiú ar fáil freisin ag an gcéim seo i gcomhair ranníocaíochtaí le himeachtaí réitigh de chineál náisiúnta agus cumhdóidh sé caillteanais a thagann chun cinn dá ndroim. Cuid suntais i gcéim seo an athárachais is ea go gcuirfear cistiú ar fáil agus go ndéanfar caillteanas a chumhdach ón "gcéad euro" amach agus go dtiocfaidh méadú de réir a chéile ar an sciar den chaillteanas arna iompar ag SEÁT le linn na tréimhse comhárachais. Cuirfidh SEÁT cistiú ar fáil le haghaidh céatadáin de riachtanas leachtachta an SRT rannpháirtigh, ar riachtanas é a thagann chun cinn de bharr teagmhas íocaíochta amach nó de bharr iarraidh ar ranníocaíocht réitigh a dhéanamh. Cumhdóidh sé freisin cibé céatadán den chaillteanas deiridh a thabhaíonn an SRT rannpháirteach de dheasca na dteagmhas sin. Le linn na chéad bhliana de chéim an chomhárachais sciar is comhionann le 20 % a bheadh i gceist agus thiocfadh méadú 20 pointe céatadáin air sin ó bhliain go chéile dá éis sin go dtí go sroichfeadh sé 80 % i mbliain dheireanach na céime sin. I gcás teagmhas íocaíochta amach, is ionann an riachtanas leachtachta agus méid iomlán thaiscí cumhdaithe an bhainc a bhfuil ag cliseadh air, i.e. taiscí incháilithe is comhionann le 100 000 euro ar a mhéad (Airteagal 41f(1)). Déantar an caillteanas a shuí trí fháltais na SRTanna rannpháirteacha ón eastát dócmhainneachta a bhaint de (Airteagal 41g(1)). I dtaca le cás réitigh is ionann an riachtanas leachtachta agus méid na ranníocaíochta arna iarraidh don Bhord agus d'údarás réitigh náisiúnta faoi seach (Airteagal 41f(2)). Déantar an caillteanas a shuí tríd an difríocht a d'fhéadfadh a bheith íoctha leis an SRT rannpháirteach de thoradh iarluachála lenar Cinneadh gur cheart an ranníocaíocht tosaigh a bheith ní b'ísle, tríd an difríocht sin a bhaint de (Airteagal 41g(2)). Ní bheadh aon uasteorainn le soláthar an chistiúcháin ná leis an gcumhdach caillteanais. 5.2.3.Lánárachas I ndiaidh na céime comhárachais ceithre bliana bheadh na SRTanna rannpháirteacha lánárachaithe ag SEÁT. Is éard atá i gceist le lánárachas cistiú iomlán le haghaidh an easnaimh leachtachta a chur ar fáil agus na caillteanais go léir a chumhdach a thagann chun cinn de thoradh teagmhas íocaíochta amach nó de thoradh iarraidh ar ranníocaíocht réitigh a dhéanamh. Is ionann an sásra arna úsáid sa chás sin agus an sásra arna úsáid ag céim an chomhárachais, ach go gcumhdaíonn SEÁT sciar is comhionann le 100 %. 5.2.4.Coimircí maidir le cumhdach SEÁT Cuimsítear sa togra coimircí i gcoinne rochtain mhícheart nó rochtain gan údar a bheith ag SRTanna rannpháirteacha ar SEÁT. Déanfar iad a eisiamh i gcás nach gcomhlíonfaidh siad na hoibleagáidí faoin Rialachán nó faoin dlí náisiúnta lena gcuirtear chun feidhme príomhfhorálacha na Treorach, nó i gcás ina dteipfidh ar an mBallstát ábhartha na hAirteagail sin a chur chun feidhme mar is ceart (Airteagal 41i). Ní dhéanfar iad a chumhdach faoi chuimsiú SEÁT ach amháin i gcás inarb ionann na hacmhainní airgeadais atá ar fáil dóibh agus an chonair chomhchuibhithe chistiúcháin atá leagtha síos sa Rialachán (Airteagal 41j). Áirithítear leis sin gurb iad na SRTanna rannpháirteacha a bhfuil a noibleagáidí féin comhlíonta acu, rud a laghdaíonn an riosca atá ann ar leibhéal SEÁT, áirithítear gurb iad na SRTanna sin amháin a fhéadfaidh tairbhe a bhaint as an gcosaint arna cur ar fáil ag SEÁT. Is féidir leis an mBord Cinneadh a dhéanamh SRT rannpháirteach a dhícháiliú ó chumhdach SEÁT a fháil trí shainriachtanais vótála a chur i bhfeidhm. 5.3.Státchabhair Siúd is nach státchabhair atá i gceist le híocaíochtaí cúitimh SRT le taisceoirí agus cé gurb é is príomhchuspóir di a áirithiú go mbeidh rochtain go leanúnach ag taisceoirí ar thaiscí, is é toradh a bhíonn ar ranníocaíocht réitigh an SRT sin ná go ndéantar tairbhe don institiúid faoi réiteach. Is féidir féachaint ar an ranníocaíocht mar a bheadh státchabhair ann agus is féidir go dteastóidh fógra agus formheas ón gCoimisiún ina comhair. Más rud é gur ó chistí ar an leibhéal Eorpach (CÁT agus CRA) a thiocfaidh an ranníocaíocht, bainfidh an nós imeachta státchabhrach léi de réir analaí (Airteagal 19). 5.4.SEÁT a riar Dhéanfadh an Bord SEÁT a riar i gcomhar leis an SRT rannpháirteach (nó leis an údarás ainmnithe a bheadh i mbun SRT rannpháirteach a riar). Is féidir an nós imeachta a roinnt a bheag nó a mhór ina dhá chuid, mar atá céim lena gcuirtear cistiú ar fáil agus céim i ndiaidh an cistiú sin a chur ar fáil. 5.4.1.Nós imeachta lena gcuirtear cistiú ar fáil

Tá sé de cheangal ar SRTanna rannpháirteacha an Bord a chur san airdeall gan mhoill a luaithe a gheobhaidh siad eolas ar imthosca ar dócha go mbeidh mar thoradh orthu teagmhas íocaíochta amach nó iarraidh ón údarás réitigh ar ranníocaíocht réitigh a dhéanamh (Airteagal 41i). Ní mór dóibh meastachán ar an easnamh leachtachta (céim an athárachais) nó ar an riachtanas leachtachta (céimeanna an chomhárachais agus an lánárachais) lena mbeifear ag súil a chur ar fáil don Bhord. Fágann sin gur féidir leis an mBord é féin a ullmhú chun cistiú a chur ar fáil láithreach i gcás teagmhas íocaíochta amach nó i gcás iarraidh ar ranníocaíocht réitigh a dhéanamh. Ní mór do SRTanna rannpháirteacha fógra a thabhairt don Bhord láithreach i dtaca le teagmhas íocaíochta amach nó le hiarraidh ar ranníocaíocht réitigh a dhéanamh (Airteagal 41l). Fiú amháin más é an Bord féin a iarrann ranníocaíocht réitigh (Airteagal 79), is gá fógra den chineál sin a thabhairt go foirmiúil fós ós rud é go bhfuil comhdhéanamh an Bhoird i gcás SEÁT éagsúil lena chomhdhéanamh faoin sásra réitigh aonair (féach thíos) agus ós rud é nach bhfuil aon iachall ar an SRT rannpháirteach cistiú nó cumhdach caillteanais a iarraidh ar SEÁT. Le cois fógra a thabhairt, ní mór don SRT rannpháirteach eolas a thabhairt don Bhord le go bhféadfaidh sé a mheas ar comhlíonadh na coinníollacha ábhartha (Airteagal 41k), mar atá: –Méid na dtaiscí cumhdaithe arna núsáid chun an teasnamh leachtachta nó an riachtanas leachtachta a ríomh. –Na hacmhainní airgeadais atá ar fáil tráth an teagmhais íocaíochta amach nó tráth a núsáide le linn réitigh d'fhonn a shuí cén leibhéal de na hacmhainní sin ba cheart a bheith ag an SRT rannpháirteach tráth an teagmhais íocaíochta amach nó tráth a núsáide le linn réitigh, i bhfianaise na conaire cistiúcháin a bunaíodh le hAirteagal 41j. –Meastachán ar na ranníocaíochtaí expost urghnácha is féidir leis a chruinniú laistigh de thrí lá i ndiaidh an teagmhais íocaíochta amach nó i ndiaidh a núsáide le linn réitigh. –Aon bhac ábhartha eile a choiscfeadh ar an SRT rannpháirteach a ndliteanais i leith taisceoirí nó i leith an údaráis réitigh a íoc agus leigheasanna féideartha ar na bacanna sin. Shocródh an Bord laistigh de 24 huaire an chloig ar comhlíonadh na coinníollacha le haghaidh SEÁT, atá leagtha amach in Airteagal 41a (athárachas), Airteagal 41d (comhárachas) nó Airteagal 41h (lánárachas), (Airteagal 41l(1)). Ina theannta sin shocródh sé, de ghnáth laistigh den tréimhse chéanna ama, méid an chistiúcháin a chuirfeadh sé ar fáil don SRT rannpháirteach (fomhír 2 d'Airteagal 41l(2)). I gcás ina mbainfidh roinnt teagmhas íocaíochta amach nó úsáidí le linn réitigh ag an am céanna do SRT rannpháirteach amháin nó níos mó, d'fhéadfadh sé nár leor a mbeidh ar fáil d'acmhainní airgeadais an Chiste Árachais Taiscí. Sa chás sin, an cistiú ab fhéidir leis na SRTanna rannpháirteacha a fháil in aghaidh gach teagmhais, is amhlaidh a bheadh sé teoranta de réir an sciar d'acmhainní airgeadais an Chiste Árachais Taiscí atá ar fáil, agus é sin de réir ríomh pro-rata (Airteagal 41l(3)). Ní mór don Bhord na SRTanna rannpháirteacha a chur ar an eolas láithreach i dtaobh ar comhlíonadh na coinníollacha maidir le cumhdach SEÁT, agus i dtaobh mhéid an chistiúcháin a chuirfeadh sé ar fáil do na SRTanna sin. Féadfaidh na SRTanna rannpháirteacha iarraidh a dhéanamh, laistigh de 24 huaire an chloig, ar chinneadh/chinntí an Bhoird a athbhreithniú agus déanfaidh an Bord a chinneadh féin ar an iarraidh sin laistigh de 24 huaire an chloig (Airteagal 41m). Chuirfí cistiú ar fáil go díreach tar éis don Bhord méid an chistiúcháin sin a shuí agus d'íocfaí é leis an SRT rannpháirteach i bhfoirm ranníocaíocht in airgead tirim (Airteagal 41n). I gcás ina méadóidh an Bord méid an chistiúcháin i ndiaidh dó a chinneadh tosaigh a athbhreithniú arna iarraidh sin don SRT rannpháirteach, beidh an méid sin le híoc a luaithe a ghlacfaidh an Bord a chinneadh maidir leis an iarraidh ar athbhreithniú. 5.4.2.Nós imeachta i ndiaidh an cistiú a chur ar fáil I ndiaidh dó an cistiú a chur ar fáil, ní mór don Bhord caillteanas breise (athárachas) an SRT rannpháirtigh, nó a chaillteanassan (comhárachas, lánárachas) a shuí, faireachán a dhéanamh ar úsáid an chistiúcháin arna chur ar fáil le haghaidh íocaíochtaí amach le taisceoirí nó le haghaidh ranníocaíocht réitigh, agus faireachán a dhéanamh ar iarrachtaí na SRTanna rannpháirteacha íocaíocht a fháil ar éilimh taiscí ón eastát dócmhainneachta. I ndiaidh teagmhas íocaíochta amach, tiocfaidh méid an chaillteanais (breise) chun solais le himeacht aimsire, ar an ábhar go mbeadh ranníocaíochtaí expost á gcruinniú ag an SRT rannpháirteach agus fáltais ón eastát dócmhainneachta á bhfáil aige ó am go chéile. I dtaca le ranníocaíocht réitigh, i gcás nach bhféadfaidh an SRT rannpháirteach aon ranníocaíochtaí expost a chruinniú agus nach bhfuil cearta cúláraigh in aghaidh tríú páirtithe aige, féadfar an caillteanas (breise) a shuí a luaithe a íocfar leis an SRT rannpháirteach méid na difríochta, más ann di, atá dlite dó ar bhonn iarluachála lenar bunaíodh gur cheart don ranníocaíocht tosaigh a bheith ní b'ísle. Dá bhrí sin, i ndiaidh teagmhas íocaíochta amach agus ina dhiaidh sin amháin, ní mór don Bhord measúnú leanúnach a dhéanamh ar theacht chun cinn an chaillteanais (breise) sula ndéanfaidh sé an caillteanas (breise) deiridh a shuí. Bonn ar bhonn leis sin, déanfaidh an SRT rannpháirteach an cistiú atá faighte aige a aisíoc leis an mBord ina chodanna de réir na ranníocaíochtaí expost nó na bhfáltas ón eastát dócmhainneachta an túisce a bheidh siad ar fáil don SRT rannpháirteach (Airteagal 41o). An difríocht idir an cistiú tosaigh a fhaigheann an SRT rannpháirteach ón gCiste Árachais Taiscí agus méid an chistiúcháin deiridh nach mór dó a aisíoc leis an mBord, is í is siocair leis an gcaillteanas (breise) atá cumhdaithe ag SEÁT. I ndiaidh teagmhas íocaíochta amach, dhéanfadh an Bord dianfhaireachán ar an nós imeachta íocaíochta amach, agus go sonrach ar an úsáid a rinneadh den chistiú a chuir sé ar fáil don SRT rannpháirteach chun na críche sin, agus ar an gcaoi a ndearna an SRT sin a éilimh taiscí le linn an nós imeachta dócmhainneachta. Tá sé de cheangal ar an SRT rannpháirteach, ag tréimhsí rialta arna leagan síos ag an mBord, faisnéis chruinn, iontaofa agus iomlán a sholáthar, go sonrach maidir leis an nós imeachta íocaíochta amach agus le feidhmiú a cheart seachaíochta le linn imeachtaí dócmhainneachta. Ní mór don SRT rannpháirteach féachaint lena fháltais ón eastát dócmhainneachta a uasmhéadú. Féadfaidh an Bord éilimh ar dhamáistí a dhéanamh de thoradh iompar neamartach ar thaobh an SRT rannpháirtigh, ach féadfaidh an Bord chomh maith, i ndiaidh dó éisteacht a thabhairt don SRT sin, Cinneadh ar na cearta ar fad aige a fheidhmiú atá tagtha chun cinn faoi na héilimh taiscí a sheachaigh an SRT rannpháirteach. Féadfaidh an Bord ansin na fáltais a bhailiú go díreach i gcomhair a chuntais féin ionas go sásófaí an téileamh atá aige an cistiú arna chur ar fáil don SRT rannpháirteach a aisíoc leis an mBord (Airteagal 41q). 5.5.Forálacha airgeadais maidir le SEÁT Chun go bhfeidhmeodh SEÁT mar ba cheart is gá acmhainní airgeadais a bheith ann le caiteachais riaracháin a chumhdach chomh maith leis an gcumhdach is gá (cistiú agus cumhdach caillteanais) a thabhairt do SRTanna rannpháirteacha. 5.5.1.Forálacha buiséadacha ginearálta agus ranníocaíochtaí riaracháin Faoi láthair tá dhá chuid sa bhuiséad: Cuid I ar le haghaidh riar an Bhoird í agus Cuid II ar le haghaidh CRA í. Leis na ranníocaíochtaí riaracháin a bheadh cruinnithe cheana i gcomhair Chuid I de bhuiséad an Bhoird is ea a dhéanfaí an caiteachais riaracháin a ghabhann le SEÁT a chumhdach, agus aird á tabhairt ar an ualach breise riaracháin a leanann SEÁT agus á chur san áireamh nach comhionann raon feidhme ratione personae SRA agus SEÁT (Airteagal 65(5)).

Bheadh an Ciste Árachais Taiscí le baint as Cuid III de bhuiséad an Bhoird, ar cuid nua den bhuiséad í. Freagraíonn struchtúr a ioncam agus a chaiteachas (Airteagal 60a) don struchtúr a ghabhann le CRA i gCuid II (Airteagal 60), agus tugtar míniú breise air sin i roinn 5.5.2 thíos. Tá feidhm ag na forálacha buiséadacha ginearálta (Airteagal 57, Airteagal 58, Airteagal 61 go hAirteagal 64, agus Airteagal 66) maidir le Cuid III den bhuiséad freisin. Bheadh an bord freagrach as CRA agus CÁT a riar agus as a gcistí a infheistiú de réir rialacha an Rialacháin maidir le SAR agus de réir gníomhartha tarmligthe arna nglacadh ag an gCoimisiún (Airteagal 75). 5.5.2.Ranníocaíochtaí exante leis an gCiste Árachais Taiscí Is amhlaidh a líonfaí an Ciste Árachais Taiscí de bhíthin ranníocaíochtaí exante atá dlite don Bhord agus le híoc ag bainc go díreach leis, ranníocaíochtaí a dhéanfaidh SRTanna rannpháirteacha a ríomh agus a shonrascadh thar ceann an Bhoird (Airteagal 74a(1)). Oibleagáid faoi leith atá i gceist leis na ranníocaíochtaí exante sin nach mór a dhealú ón oibleagáid a bhaineann le ranníocaíochtaí exante a dhéanamh le SRT rannpháirteach i gcomhréir le fomhír 2 d'Airteagal 10(1) den Treoir maidir le SRTanna. D'fhonn neodracht costais a bhaint amach i gcomhair na hearnála baincéireachta, is féidir na ranníocaíochtaí exante arna níoc leis an gCiste Árachais Taiscí a chúiteamh, áfach, ar leibhéal an SRT rannpháirtigh (féach thíos, roinn 5.5.2.2). 5.5.2.1.Spriocleibhéil an Chiste Árachais Taiscí Ní mór a bhfuil ar fáil d'acmhainní airgeadais an Chiste Árachais Taiscí dhá spriocleibhéal dá éis sin a shroicheadh (Airteagal 74b(1) agus (2): (a) spriocleibhéal tosaigh, mar atá 20 % de cheithre naoú de shuim na spriocleibhéal íosta náisiúnta uile mar a bheidh faoi dheireadh na céime athárachais trí bliana agus (b) spriocleibhéal deiridh arb ionann é agus suim na spriocleibhéal íosta faoin Treoir nach mór do SRTanna rannpháirteacha a shroicheadh faoi dheireadh na tréimhse comhárachais ceithre bliana. Dhéanfaí na spriocleibhéil íosta a chomhchuibhiú go hiomlán i gcomhair na SRTanna rannpháirteacha uile. Arna dtógáil le chéile thiocfadh méadú aon naoú ar bhonn líneach ar spriocleibhéil íosta an Chiste Árachais Taiscí agus na SRTanna rannpháirteacha ó bhliain go chéile i rith na tréimhse dár críoch 2024. Déanfar na ranníocaíochtaí exante a bheidh le híoc ag bainc a leathnú amach thar am chomh réidh agus is féidir go dtí go mbainfear an spriocleibhéal tosaigh nó deiridh amach. Más rud é, tar éis na tréimhse athárachais, gur úsáideadh a bhfuil ar fáil d'acmhainní airgeadais d'fhonn cistiú a sholáthar nó caillteanais a chumhdach, agus go dtiteann siad dá dheasca sin faoi bhun an spriocleibhéil tosaigh, ní mór na hacmhainní sin a chruinniú go dtí go sroichfear an spriocleibhéal athuair. Gach bliain, déantar na ranníocaíochtaí exante atá dlite don Bhord agus le híoc ag gach banc leis a shuí in dhá chéim: (a) Cinneann an Bord méid iomlán na ranníocaíochtaí exante a fhéadfaidh sé a éileamh ar na bainc is comhaltaí de chuid gach SRT rannpháirtigh (Airteagal 74d(1)). (b) Déanann gach SRT rannpháirteach an ranníocaíocht a ríomh atá dlite don Bhord agus le híoc ag bainc dá chuid is comhaltaí den scéim (Airteagal 74d(2)), arna bhunú sin ar an méid iomlán ábhartha a chinneann an Bord, agus déanann sé an méid sin a shonrascadh thar ceann an Bhoird. Le linn na tréimhse athárachais, dhéanfadh an SRT rannpháirteach an ranníocaíocht exante rioscabhunaithe a ríomh a bheidh le híoc ag gach banc dá chuid is comhalta den scéim leis an gCiste Árachais Taiscí i ndáil leis na bainc uile dá chuid is comhaltaí. Tar éis na tréimhse athárachais, dhéanfaí na ranníocaíochtaí exante rioscabhunaithe atá le híoc ag gach banc a ríomh i ndáil leis na bainc uile a thagann faoi chuimsiú SEÁT. Is é an Bord a dhéanfadh an ríomh sin, i gcomhar leis na SRTanna rannpháirteacha, agus é sin ar bhonn sraith de mhodhanna rioscabhunaithe arna mbunú le gníomh tarmligthe ón gCoimisiún. Ní mór don bhanc an ranníocaíocht exante arna sonrascadh ag an SRT rannpháirteach thar ceann an Bhoird a íoc go díreach leis an mBord, agus chuirfeadh an Bord an méid sin do shochar an Chiste Árachais Taiscí (agus mar ioncam i gCuid III dá bhuiséad). 5.5.2.2.Cúiteamh a dhéanamh ar leibhéal na SRTanna rannpháirteacha Leis an togra seo beidh na Ballstáit rannpháirteacha in ann neodracht costais a bhaint amach le haghaidh na mbanc sin atá rannpháirteach i SRTanna dá gcuid. D'fhéadfadh sé go gcinnfidís go mbeadh údar maith ann le cúiteamh a dhéanamh ar leibhéal an SRT rannpháirtigh i gcás ina gcruthódh bainc oibleagáid faoi leith maidir le ranníocaíochtaí exante a dhéanamh leis an gCiste Árachais Taiscí. Agus an Cinneadh sin á dhéanamh acu, is gá do na Ballstáit prionsabal na comhréireachta a chur i gcuntas mar is iomchuí agus is gá dóibh a mheas an bhfuil údar maith ann na hacmhainní airgeadais, ar le haghaidh taiscí ar leibhéal an SRT rannpháirtigh a chosaint iad, a laghdú mar gheall ar an leibhéal cosanta taiscí atá á mhéadú i ndiaidh a chéile de thoradh bhunú athraitheach SEÁT. Déantar foráil in Airteagal 74c(4) maidir le neodracht costais: (a) Na ranníocaíochtaí exante a dhéanann bainc leis an gCiste Árachais Taiscí, cuirtear san áireamh iad i dtaca leis an spriocleibhéal nach mór do gach SRT rannpháirteach faoi leith a shroicheadh faoin Treoir; (b) más rud é, faoi dheireadh na céime tiomsacháin (3 Iúil 2024 nó ar dháta níos déanaí), go mbeidh SRT náisiúnta tar éis an chonair bheacht chistiúcháin a chomhlíonadh (Airteagal 41j) agus go mbeidh na bainc dá chuid is comhaltaí den scéim tar éis na ranníocaíochtaí uile a bhí dlite do CÁT a íoc leis, is éard a bheidh sna ranníocaíochtaí sin méid na ranníocaíochtaí is gá a íoc d'fhonn an spriocleibhéal náisiúnta, mar atá 0.8 %, a shroicheadh; agus (c) féadfaidh na Ballstáit rannpháirteacha ligean dá SRTanna na ranníocaíochtaí a d'íoc na bainc dá gcuid is comhaltaí den scéim le SEÁT a chur san áireamh nuair a bheidh an leibhéal ranníocaíochta á ríomh agus/nó ligean dóibh aisíocaíocht a dhéanamh leis na bainc sin, ag tarraingt dóibh ar a bhfuil ar fáil dá gcuid acmhainní airgeadais a mhéid a sháraíonn siad sin na méideanna atá leagtha amach sa chonair bheacht chistiúcháin. De réir leibhéal na nacmhainní airgeadais atá ar fáil don SRT rannpháirteach agus atá cruinnithe cheana aige, féadfaidh sé na bainc sin dá chuid is comhaltaí a chúiteamh trí ranníocaíochtaí níos ísle a leagan orthu nó trí ranníocaíochtaí atá faighte aige cheana ó na bainc sin a aisíoc leo. 5.5.3.Ranníocaíochtaí expost urghnácha Ó thosach chéim an chomhárachais amach, féadfaidh an Bord a éileamh ar na bainc sin atá cleamhnaithe le SRTanna rannpháirteacha ranníocaíochtaí expost a íoc freisin i gcás nach leor na hacmhainní airgeadais atá ar fáil don Chiste Árachais Taiscí le haghaidh cistiú agus cumhdach caillteanais. Bheadh SRTanna náisiúnta freagrach i gcónaí as ranníocaíochtaí expost a chruinniú ón earnáil bhaincéireachta náisiúnta d'fhonn a gcóras náisiúnta a athshlánú i ndiaidh teagmhas íocaíochta amach nó i ndiaidh ranníocaíocht réitigh a dhéanamh. Tá ranníocaíochtaí expost dlite don Bhord agus íocann bainc iad go díreach leis agus, i rith na tréimhse comhárachais, déanann na SRTanna rannpháirteacha ábhartha na ranníocaíochtaí sin a ríomh agus a shonrascadh thar ceann an Bhoird. Cinneann an Bord méid iomlán na ranníocaíochtaí expost a fhéadfaidh sé a éileamh ar na bainc is comhaltaí de na SRT rannpháirteacha, laistigh de na teorainneacha arna mbunú le gníomh tarmligthe ón gCoimisiún. Déanann na SRTanna rannpháirteacha an ranníocaíocht expost atá le híoc ag gach banc is comhalta dá gcuid a shuí ar bhonn an mhéid iomláin arna chinneadh ag an mBord, agus úsáid á baint chuige sin as an modh rioscabhunaithe céanna a úsáideann sé chun an ranníocaíocht exante a ríomh faoi Airteagal 10(1) den Treoir. I ndiaidh chéim an chomhárachais, déanann an Bord an ranníocaíocht expost atá le híoc ag gach banc a ríomh ar bhonn an mhodha rioscabhunaithe arna mbunú leis an ngníomh tarmligthe ón gCoimisiún, modh a úsáidtear freisin chun na ranníocaíochtaí exante i ndiaidh chéim an chomhárachais a ríomh. Déanann SRTanna rannpháirteacha an ranníocaíocht a shonrascadh thar ceann an Bhoird. Ag céimeanna an chomhárachais agus an lánárachais araon, féadfaidh an Bord, ar a thionscnamh féin nó ar mholadh ón údarás inniúil ábhartha, an ranníocaíocht expost atá le déanamh ag banc aonair a chur siar ina iomláine agus i bpáirt. Maidir leis an gcur siar sin, ní mór gá a bheith leis d'fhonn staid airgeadais an bhainc a chosaint, agus ní mhairfidh sé níos faide ná sé mhí ach féadfar é a athnuachan arna iarraidh sin don bhanc.

Le gníomh tarmligthe ón gCoimisiún socrófar na huasmhéideanna a fhéadfaidh SEÁT a chruinniú expost, agus ranníocaíochtaí expost náisiúnta á gcur san áireamh. 5.5.4.Foinsí breise airgeadais le haghaidh an Chiste Árachais Taiscí Le cois ranníocaíochtaí exante agus expost a chruinniú, féadfaidh an Bord foinsí breise airgeadais a chonrú le haghaidh an Chiste Árachais Taiscí. Agus ionad an chistiúcháin ar leibhéal na SRTanna rannpháirteacha á ghlacadh aige de réir a chéile, féadfaidh sé iasacht a iarraidh ar scéimeanna ráthaíochta taiscí atá aitheanta ag Ballstáit neamhrannpháirteacha agus féadfaidh na Ballstáit sin Cinneadh a dhéanamh maidir leis an iarraidh sin i gcomhréir le hAirteagal 12 den Treoir (Airteagal 74g). D'fhonn cómhalartacht a bhaint amach, féadfaidh an Bord a shocrú, ar a uain, go ndeonfaidh sé iasachtaí do scéimeanna ráthaíochta taiscí i mBallstáit neamhrannpháirteacha. Féadfaidh an Bord acmhainní airgeadais malartacha ó thríú páirtithe a chonrú don Chiste Árachais Taiscí freisin, go sonrach i gcás nach mbeidh fáil (láithreach) ar na cistí is féidir leis an mBord a chruinniú de bhíthin ranníocaíochtaí exante agus expost (Airteagal 74h). Déanfar acmhainní cistiúcháin inaisíoctha a aisghabháil trí ranníocaíochtaí exante agus expost a chruinniú le linn na tréimhse aibíochta. 5.5.5.SEÁT - Cinnteoireacht Dhéanfadh an Bord SEÁT a riar, le linn a sheisiúin feidhmiúcháin agus a sheisiúin iomlánaigh araon. Bheadh na comhaltaí céanna i láthair don seisiún feidhmiúcháin is cuma an cinntí agus cúraimí a bhaineann le SEÁT nó le SRA a bheadh i gceist. Níor mhór, mar gheall ar chúraimí speisialta SEÁT, comhdhéanamh speisialta a bheith ar an seisiún iomlánach le haghaidh cinntí a bhaineann le SEÁT amháin. Le linn an tseisiúin iomlánaigh chuirfí comhaltaí a dhéanann ionadaíocht thar ceann údaráis ainmnithe náisiúnta in áit comhaltaí a dhéanann ionadaíocht thar ceann údaráis réitigh náisiúnta. Dhéanfaí cúraimí sonracha a shannadh don seisiún iomlánach. Toisc go bhfuil cuid de chinntí an Bhoird ábhartha don bhord ina iomláine nó do SRA agus do SEÁT araon, is amhlaidh a dhéanfaí na cinntí sin le linn seisiún iomlánach comhpháirteach nua lena ngabhfadh ionadaithe ar leith agus nósanna imeachta ar leith. Aon chinntí eile a bhaineann le SEÁT, is amhlaidh a ghlacfaí iad le linn sheisiún feidhmiúcháin an Bhoird. 5.6.Rialacha eile Forálacha maidir le hábhair shonracha a bhaineann le SRA, is amhlaidh a bheadh feidhm leo freisin i gcás an Bhoird le linn dó a fheidhmeanna a fheidhmiú faoi chuimsiú SEÁT: pribhléidí agus díolúintí, socruithe teanga, foireann agus malartú foirne, coistí inmheánacha, painéal achomhairc, caingne os comhair na Cúirte Breithiúnais, dliteanas an Bhoird, rúndacht ghairmiúil agus malartú faisnéise, cosaint sonraí, rochtain ar dhoiciméid, rialacha slándála maidir le faisnéis íogair agus faisnéis rúnaicmithe, Cúirt Iniúchóirí. Chuirfí na leasuithe lena dtugtar SEÁT isteach i bhfeidhm ón dáta a thiocfaidh an Rialachán leasaitheach i bhfeidhm. Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (AE) Uimh. 806/2014 chun Scéim Eorpach Árachais Taiscí a bhunú TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de, Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ón gCoiste Eacnamaíoch agus Sóisialta, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Le blianta anuas tá dul chun cinn á dhéanamh ag an Aontas maidir le margadh inmheánach do sheirbhísí baincéireachta a chruthú. Tá sé bunriachtanach an margadh inmheánach do sheirbhísí baincéireachta a bheith comhtháite ar dhóigh níos fearr chun fás eacnamaíoch a chothú san Aontas, chun cobhsaíocht an chórais baincéireachta a chosaint agus chun taisceoirí a chosaint. (2)Ba é tátal na Comhairle Eorpaí an 18 Deireadh Fómhair 2012 “I bhfianaise na ndúshlán bunúsach atá roimpi, ní mór an tAontas Eacnamaíoch agus Airgeadaíochta a neartú chun leas eacnamaíoch agus sóisialta, chomh maith le cobhsaíocht agus rathúnas marthanach, a áirithiú” agus “ba cheart go dtógfadh an próiseas i dtreo aontas eacnamaíoch agus airgeadaíochta níos doimhne ar chreat institiúideach agus dlíthiúil an Aontais agus ba cheart a bheith ina bpríomhthréithe ann oscailteacht agus trédhearcacht i leith Ballstáit nach é an euro a nairgeadra agus urraim do shláine an mhargaidh inmheánaigh”. Chun na críche sin, bunaíodh an tAontas Baincéireachta, agus mar bhonn agus mar thaca aige tá leabhar rialacha aonair atá cuimsitheach agus mionsonraithe le haghaidh seirbhísí airgeadais don mhargadh inmheánach ina iomláine. Ar phríomhthréithe an phróisis chun Aontas Baincéireachta a bhunú bhí oscailteacht agus trédhearcacht i leith na mBallstát neamhrannpháirteach agus urraim do shláine an mhargaidh inmheánaigh. (3)Ina rún an 20 Samhain 2012 dar teideal "I dTreo fíorAontas Eacnamaíoch agus Airgeadaíochta", mhaígh Parlaimint na hEorpa freisin go raibh sé sárriachtanach na lúbanna aisfhotha diúltacha idir stáit, bainc agus an fíorgheilleagar a bhriseadh ar mhaithe le dea-fheidhmiú an Aontais Eacnamaíoch agus Airgeadaíochta, leag sí béim ar an ngéarghá le bearta breise agus forleithne chun Aontas Baincéireachta a bheadh iomlán feidhmiúil a réadú, agus chun dea-fheidhmiú leanúnach an mhargaidh inmheánaigh do sheirbhísí airgeadais agus saorghluaiseacht chaipitil a áirithiú ag an am céanna. (4)Tá bearta tábhachtacha déanta maidir le feidhmiú éifeachtúil an Aontais Baincéireachta a áirithiú, mar atá Sásra Maoirseachta Aonair (SMA) a bunaíodh le Rialachán (AE) Uimh. 1024/2013 ón gComhairle lena náirithítear go gcuirtear chun feidhme ar bhealach comhleanúnach éifeachtach beartas an Aontais maidir le maoirseacht stuamachta ar institiúidí creidmheasa i mBallstáit an limistéir euro agus sna Ballstáit sin nach bhfuil sa limistéar euro a roghnaíonn páirt a ghlacadh sa Sásra Maoirseachta Aonair (na 'Ballstáit rannpháirteacha') agus an Sásra Réitigh Aonair (SRA) a bunaíodh le Rialachán (AE) Uimh. 806/2014 lena náirithítear gurb ann do chreat comhleanúnach le haghaidh bainc a réiteach atá ag cliseadh nó ar dóchúil go gclisfidh siad sna Ballstáit rannpháirteacha, ach mar sin féin is gá tuilleadh beart chun an tAontas Baincéireachta a chomhlánú. (5)I Meitheamh 2015, cuireadh in iúl i dTuarascáil na gCúig Uachtarán maidir le hAontas Eacnamaíoch agus Airgeadaíochta na hEorpa a Chomhlánú nach féidir le córas baincéireachta aonair bheith ina chóras aonair i ndáiríre gan an mhuinín as sábháilteacht taiscí bainc a bheith mar an gcéanna beag beann ar an mBallstát ina noibríonn an banc. Teastaíonn maoirseacht aonair banc, réiteach aonair banc agus árachas aonair taiscí chuige sin. Dá bhrí sin, moladh i dTuarascáil na gCúig Uachtarán an tAontas Baincéireachta a chomhlánú trí scéim Eorpach árachais taiscí (SEÁT) a bhunú, is é sin an tríú colún d'Aontas Baincéireachta lánfheidhme maille le maoirseacht agus réiteach banc. Ba cheart tosaíocht a thabhairt anois do bhearta praiticiúla ina thaobh sin, agus córas athárachais ar an leibhéal Eorpach le haghaidh na scéimeanna ráthaíochta taiscí náisiúnta a chur ar bun mar bheart tosaigh chun cur chuige lánfhrithpháirtithe a cheapadh. Ba cheart scóip an chórais athárachais sin a bheith ar aon dul le scóip an tSásra Maoirseachta Aonair. (6)Léirigh an ghéarchéim a bhí ann le déanaí go bhféadfadh bagairt a bheith ann d'fheidhmiú an mhargaidh inmheánaigh agus go bhfuil ag méadú ar an riosca go dtiocfaidh ann d'ilroinnt airgeadais. Dá gclisfeadh banc atá sách mór i gcomparáid leis an earnáil bhaincéireachta náisiúnta nó dá gclisfeadh cuid den earnáil bhaincéireachta náisiúnta i gcomhthráth, d'fhéadfadh sé go bhfágfaí scéimeanna ráthaíochta taiscí náisiúnta i mbaol ó shuaitheadh mór áitiúil, d'ainneoin na sásraí cistiúcháin breise dá bhforáiltear i dTreoir 2014/49/AE ó Pharlaimint na hEorpa agus ón gComhairle. Is féidir leis an mbaol sin do scéimeanna ráthaíochta taiscí náisiúnta ó shuaitheadh mór áitiúil cur leis an aisfhotha díobhálach idir bainc agus a stát náisiúnta, rud a bhaineann an bonn ó aonchineálacht na cosanta le haghaidh taiscí agus a ghéaraíonn ar easpa muiníne na dtaisceoirí, agus is éagobhsaíocht margaidh a shliocht sin. (7)De cheal leibhéal aonchineálach cosanta do thaisceoirí, is féidir cúrsaí iomaíochta éirí saofa agus is féidir bacainn iarbhír a bheith ar an tsaoirse bunaíochta agus ar shaorsholáthar seirbhísí ag institiúidí creidmheasa laistigh den mhargadh inmheánach. Dá bhrí sin, tá scéim árachais taiscí chomhpháirteach bunriachtanach chun an margadh inmheánach do sheirbhísí airgeadais a chomhlánú. (8)Cé gur mór an feabhas a chuir Treoir 2014/49/AE ar chumas scéimeanna náisiúnta taisceoirí a chúiteamh, is gá socruithe níos éifeachtúla ar leibhéal an Aontais Baincéireachta maidir le ráthaíocht taiscí chun a áirithiú go bhfuil acmhainní airgeadais leordhóthanacha ann chun muinín na dtaisceoirí uile a dhaingniú agus chun an chobhsaíocht airgeadais a chosaint ar an dóigh sin. Le SEÁT mhéadófaí athléimneacht an Aontais Baincéireachta faoi chomhair géarchéimeanna amach anseo tríd an riosca a roinnt ar bhonn níos forleithne agus chuirfí cosaint chomhionann ar fáil do thaisceoirí árachaithe, rud a thacódh le dea-fheidhmiú an mhargaidh inmheánaigh. (9)Ní státchabhair ná cabhair ón gCiste atá sna cistí a úsáideann scéimeanna ráthaíochta taiscí chun taisceoirí a aisíoc as taiscí cumhdaithe nach bhfuil ar fáil i gcomhréir le hAirteagal 8 de Threoir 2014/49/AE maidir le scéimeanna ráthaíochta taiscí. I gcás ina núsáidfear na cistí sin chun institiúidí creidmheasa a athstruchtúrú agus is státchabhair nó cabhair ón gCiste iad, ní mór dóibh Airteagal 108 den Chonradh ar Fheidhmiú an Aontais Eorpaigh a chomhlíonadh agus, faoi seach, Airteagal 19 de Rialachán (AE) Uimh. 806/2014 ó Pharlaimint na hEorpa agus ón gComhairle a chomhlíonadh, rialachán ba cheart a leasú chuige sin. (10)D'ainneoin tuilleadh comhchuibhithe a bheith tugtha isteach le Treoir 2014/49/AE, tá roghanna agus lánroghanna áirithe fós ag scéimeanna ráthaíochta taiscí náisiúnta, maidir le heilimintí riachtanacha áirithe san áireamh amhail na spriocleibhéil, na tosca riosca atá le cur i bhfeidhm agus ranníocaíochtaí institiúidí creidmheasa á measúnú, tréimhsí aisíocaíochta nó úsáid cistí. Féadfaidh na difríochtaí sin idir rialacha náisiúnta bac a chur ar shaorsholáthar seirbhísí agus an iomaíocht a shaobhadh. In earnáil bhaincéireachta atá anchomhtháite, is gá aonfhoirmeacht ó thaobh rialacha agus cur chuige de chun leibhéal stóinse cosanta a áirithiú ar bhonn leanúnach le haghaidh taisceoirí ar fud an Aontais agus cobhsaíocht airgeadais a chinntiú ar an dóigh sin. (11)Beidh sé bunriachtanach SEÁT a bhunú, agus cumhachtaí láraithe cinnteoireachta, faireacháin agus forfheidhmithe aige agus é faoi chúram an Bhoird Réitigh Aonair agus Árachais Taiscí ("an Bord"), chun an cuspóir a bhaint amach arb é atá ann creat ráthaíochta taiscí comhchuibhithe a chur ar bun. Feabhsófar cur i bhfeidhm aonfhoirmeach na gceanglas ráthaíochta taiscí sna Ballstáit rannpháirteacha de thoradh é a bheith de chúram ar údarás lárnach dá shórt. Ar an dóigh sin, ba cheart d'oibríochtaí SEÁT, trí chreat a sholáthar chun rialacha maidir le socruithe ráthaíochta taiscí a bhunú agus a chur chun feidhme ina dhiaidh sin agus trí thacú leis an gcreat sin, an próiseas comhchuibhithe i réimse na seirbhísí airgeadais a éascú. (12)Thairis sin, cuid de rialacha níos ginearálta de chuid an Aontais Eorpaigh maidir le maoirseacht stuamachta agus téarnamh agus réiteach a chomhchuibhiú, ar gnéithe comhlántacha den mhargadh inmheánach do sheirbhísí baincéireachta iad, is ea SEÁT. Ní féidir le maoirseacht a bheith éifeachtach agus fiúntach gan scéim árachais taiscí iomchuí a chomhfhreagróidh d'fhorbairtí i réimse na maoirseachta. Dá bhrí sin, bunriachtanas is ea SEÁT i gcomhair próiseas comhchuibhithe níos ginearálta agus tá dlúthbhaint idir na cuspóirí atá aige agus creat an Aontais maidir le maoirseacht stuamachta agus téarnamh agus réiteach, nithe atá spleách ar a chéile ó thaobh a gcur i bhfeidhm láraithe de. Mar shampla, is gá comhordú iomchuí ar leibhéal na maoirseachta agus na ráthaíochta taiscí i gcásanna ina mbeidh sé beartaithe ag an mBanc Ceannais Eorpach údarú a tharraingt siar ó institiúid creidmheasa nó i gcás nach gcomhlíonfaidh institiúid creidmheasa an oibleagáid bheith ina ball de scéim ráthaíochta taiscí. Is gá a mhacasamhail de leibhéal ard comhtháthaithe idir na gníomhaíochtaí réitigh agus na cúraimí árachais taiscí a chuirtear ar an mBord. (13)Ní bheidh feidhm ag an Rialachán seo ach amháin i leith na mbanc arb é a maoirseoir baile an Banc Ceannais Eorpach nó an túdarás inniúil náisiúnta sna Ballstáit arb é an euro a nairgeadra nó sna Ballstáit nach é an euro a nairgeadra atá tar éis dlúthchomhar a bhunú i gcomhréir le hAirteagal 7 de Rialachán (AE) Uimh. 1024/2013. Tá raon feidhme an Rialacháin seo nasctha le raon feidhme Rialachán (AE) Uimh. 1024/2013. Go deimhin, i bhfianaise an dlúthcheangail idir na cúraimí maoirseachta atá sannta don Sásra Maoirseachta Aonair agus gníomhaíochtaí ráthaíochta taiscí, tá tábhacht bhunúsach ag baint le córas láraithe maoirseachta a bhunú a fheidhmeoidh faoi Airteagal 127(6) den Chonradh ar Fheidhmiú an Aontais Eorpaigh sa phróiseas an ráthaíocht taiscí a chomhchuibhiú sna Ballstáit rannpháirteacha. De bhrí go bhfuil siad faoi réir mhaoirseacht an tSásra Maoirseachta Aonair tá airí sonrach ag na heintitis atá laistigh de raon feidhme Rialachán (AE) Uimh. 1024/2013 a fhágann go bhfuil siad i staid leithleach oibiachtúil shaintréitheach chun críche ráthaíochta taiscí. Is gá bearta a ghlacadh chun scéim árachais taiscí a bhunú do na Ballstáit uile a bheidh rannpháirteach sa Sásra Maoirseachta Aonair chun dea-fheidhmiú cobhsaí an mhargaidh inmheánaigh a éascú. (14)Chun comhthreomhaireacht leis an Sásra Maoirseachta Aonair agus leis an Sásra Réitigh Aonair a áirithiú, ba cheart feidhm a bheith ag SEÁT maidir leis na Ballstáit rannpháirteacha. Bainc atá bunaithe sna Ballstáit nach bhfuil rannpháirteach sa Sásra Maoirseachta Aonair, níor cheart iad a bheith faoi réir SEÁT. A fhad is lasmuigh den Sásra Maoirseachta Aonair a bheidh an mhaoirseacht a dhéantar i mBallstát, ba cheart an Ballstát sin a bheith freagrach fós as a áirithiú go bhfuil taisceoirí faoi chosaint ó na hiarmhairtí a leanfadh dócmhainneacht institiúide creidmheasa. Nuair a rachaidh Ballstáit isteach sa Sásra Maoirseachta Aonair, ba cheart iad a theacht faoi réir SEÁT go huathoibríoch. D'fhéadfadh SEÁT an margadh inmheánach ina iomláine a chuimsiú ar deireadh. (15)Chun cothrom iomaíochta a áirithiú laistigh den mhargadh inmheánach ina iomláine, tá an Rialachán seo comhsheasmhach le Treoir 2014/49/AE. Comhlánaíonn sé rialacha agus prionsabail na Treorach sin chun dea-fheidhmiú SEÁT a áirithiú agus chun a áirithiú go bhfuil cistiú cuí le fáil ag SEÁT. Dá bhrí sin, tá an dlí ábhartha maidir le ráthaíocht taiscí atá le cur i bhfeidhm laistigh de chreat SEÁT comhsheasmhach leis an dlí is infheidhme ag na SRTanna náisiúnta nó ag údaráis ainmnithe na mBallstát neamhrannpháirteach, arna gcomhchuibhiú le Treoir 2014/49/AE.

(16)I margaí airgeadais comhtháite, le haon tacaíocht airgeadais a thugtar chun taisceoirí a aisíoc feabhsaítear an chobhsaíocht airgeadais ní amháin sa Bhallstát rannpháirteach lena mbaineann ach i mBallstáit eile freisin, trí chosc a chur ar ghéarchéimeanna baincéireachta leathnú chuig Ballstáit neamhrannpháirteacha. Níor cheart aon bhac a chur ar fheidhmiú an mhargaidh inmheánaigh do sheirbhísí airgeadais de thoradh cúraimí árachais taiscí a bheith curtha ar an mBord. Dá bhrí sin, ba cheart don Údarás Baincéireachta Eorpach (ÚBE) a ról a choinneáil mar aon leis na cumhachtaí agus na cúraimí atá aige cheana: ba cheart dó forbairt a dhéanamh ar chur i bhfeidhm comhsheasmhach na reachtaíochta de chuid an Aontais is infheidhme maidir leis na Ballstáit uile, agus ba cheart dó tairbhe a dhéanamh do chur i bhfeidhm comhsheasmhach na reachtaíochta sin, agus ba cheart dó feabhas a chur ar chóineasú na gcleachtas ráthaíochta taiscí ar fud an Aontais ina iomláine. (17)Ba cheart SEÁT a fhorbairt de réir a chéile ó scéim athárachais go scéim comhárachais lánfhrithpháirtithe thar roinnt blianta. I gcomhthéacs na niarrachtaí chun an tAontas Eacnamaíoch agus Airgeadaíochta a dhéanamh níos doimhne, maille leis an obair ar shocruithe maoiniúcháin idirlinne a bhunú le haghaidh an Chiste Réitigh Aonair agus ar thacaíocht fhioscach chomhchoiteann, is gá an fhorbairt sin chun na naisc idir bainc agus an stát i mBallstáit ar leith a laghdú trí bhíthin bearta chun an riosca a roinnt idir na Ballstáit uile san Aontas Baincéireachta, agus ar an dóigh sin an tAontas Baincéireachta a neartú chun an príomhchuspóir atá aige a bhaint amach. I gcomhthéacs na niarrachtaí an tAontas Eacnamaíoch agus Airgeadaíochta a dhéanamh níos doimhne, maille leis an obair ar shocruithe maoiniúcháin idirlinne a bhunú le haghaidh an Chiste Réitigh Aonair agus ar thacaíocht fhioscach chomhchoiteann a fhorbairt, is gá an fhorbairt sin chun na naisc idir bainc agus an stát i mBallstáit ar leith a laghdú trí bhíthin bearta chun an riosca a roinnt idir na Ballstáit uile san Aontas Baincéireachta, agus ar an dóigh sin an tAontas Baincéireachta a neartú chun an príomhchuspóir atá aige a bhaint amach. An roinnt riosca atá i gceist le bearta chun an tAontas Baincéireachta a neartú áfach, ní mór é a dhéanamh i gcomhthráth le bearta laghdaithe riosca atá ceaptha an nasc idir bainc agus an stát a bhriseadh ar bhealach níos dírí. (18)Ba cheart SEÁT a bhunú i dtrí chinn de chéimeanna seicheamhacha, scéim athárachais i dtosach a chumhdóidh sciar d'easnamh leachtachta agus de chaillteanais bhreise na SRTanna rannpháirteacha, ansin scéim comhárachais a chumhdóidh sciar a mhéadófar de réir a chéile d'easnamh leachtachta agus de chaillteanais bhreise na SRTanna rannpháirteacha, agus as a deireadh sin scéim lánárachais a chumhdóidh riachtanais leachtachta uile agus caillteanais uile na scéimeanna ráthaíochta taiscí rannpháirteacha. (19)Le linn chéim an athárachais, chun teorainn a chur le dliteanas an Chiste Eorpaigh Árachais Taiscí ("an Ciste Árachais Taiscí") agus chun an riosca de bhaol morálta a laghdú ar an leibhéal náisiúnta, ní féidir cúnamh ón gCiste Árachais Taiscí a iarraidh ach amháin má tá ranníocaíochtaí exante cruinnithe ag an SRT náisiúnta i gcomhréir le conair bheacht cistiúcháin, agus má ídíonn sé na cistí sin i dtosach. Sa mhéid go bhfuil cistí bailithe ag SRT náisiúnta, áfach, ar mó iad ná a gceanglaítear de réir na conaire cistiúcháin, ní gá dó a ídiú ach na cistí a bhí air a bhailiú chun an chonair chistiúcháin a chomhlíonadh sular féidir leis cumhdach SEÁT a fháil. Dá bhrí sin, níor cheart SRTanna a bhfuil níos mó cistí bailithe acu ná mar a bhfuil gá leo chun an chonair chistiúcháin a chomhlíonadh, níor cheart iad a bheith thíos leis sin i dtaca leis na SRTanna a bhfuil cistí bailithe acu nach sáraíonn na leibhéil atá leagtha amach sa chonair chistiúcháin. (20)Ós rud é, le linn chéim an athárachais, nach ndéanfadh an Ciste Árachais Taiscí ach foinse bhreise cistiúcháin a sholáthar agus an nasc idir bainc agus a stát náisiúnta a lagú, ach gan a áirithiú go bhfuil leibhéal comhionann cosanta ag gach taisceoir san Aontas Baincéireachta, ba cheart céim an athárachais, tar éis trí bliana, a fhorbairt de réir a chéile ina scéim comhárachais agus as a deireadh sin ina scéim árachais taiscí lánfhrithpháirtithe. (21)Cé go mbeadh a lán gnéithe coiteanna ag céim an athárachais agus céim an chomhárachais, rud a áiritheodh forbairt rianúil céim ar chéim, roinnfí na híocaíochtaí amach a dhéanfaí le linn chéim an chomhárachais idir SRTanna náisiúnta agus an Ciste Árachais Taiscí ón gcéad euro caillteanais. Mhéadófaí an ranníocaíocht choibhneasta ón gCiste Árachais Taiscí go 100 % de réir a chéile, agus dá thoradh sin bheadh an riosca taisceoirí lánfhrithpháirtithe ar fud an Aontais Baincéireachta tar éis ceithre bliana. (22)Ba cheart coimircí a chur isteach in SEÁT chun an riosca de bhaol morálta a theorannú agus chun a áirithiú nach soláthrófar cumhdach SEÁT ach i gcásanna ina ngníomhóidh SRTanna go stuama. Ar an gcéad dul síos, ba cheart do SRTanna náisiúnta a noibleagáidí faoin Rialachán seo, faoi Threoir 2014/49/AE agus faoi dhlíthe ábhartha eile an Aontais Eorpaigh a chomhlíonadh, go háirithe a noibleagáid a gcistí a mhéadú i gcomhréir le hAirteagal 10 de Threoir 2014/49/AE mar atá sonraithe tuilleadh sa Rialachán seo. Chun tairbhe a bhaint as cumhdach SEÁT, caithfidh SRTanna rannpháirteacha ranníocaíochtaí exante a chruinniú i gcomhréir le conair bheacht cistiúcháin. Ina theannta sin, tá sé le tuiscint uaidh sin nach mbeidh an deis le fáil a thuilleadh an spriocleibhéal a laghdú i gcomhréir le hAirteagal 10(6) de Threoir 2014/49/AE más mian leis an SRT tairbhe a bhaint as SEÁT. Ar an dara dul síos, i gcás teagmhas íocaíochta amach nó i gcás ina núsáidfear a chuid cistí le linn réitigh, ba cheart do SRT náisiúnta sciar cóir den chaillteanas a iompar. Dá bhrí sin, ba cheart a cheangal air ranníocaíochtaí expost a bhailiú óna chomhaltaí chun a chiste a athshlánú agus chun SEÁT a aisíoc a mhéid a sháraigh an cistiú a fuarthas i dtosach an sciar den chaillteanas atá le hiompar ag SEÁT. Ar an tríú dul síos, i ndiaidh teagmhas íocaíochta amach, ba cheart don SRT náisiúnta na fáltais ón eastát dócmhainneachta a uasmhéadú agus an Bord a aisíoc agus ba cheart cumhachtaí leordhóthanacha a bheith ag an mBord chun a chearta a chosaint. Ar an gceathrú dul síos, ba cheart na cumhachtaí a bheith ag an mBord chun an cistiú ar fad nó cuid de a ghnóthú i gcás nach gcomhlíonfaidh SRT rannpháirteach a oibleagáidí príomha. (23)Bunriachtanas is ea an Ciste Árachais Taiscí nach bhféadfaí SEÁT a bhunú de réir a chéile dá uireasa. Ní chuirfeadh córais cistiúcháin náisiúnta éagsúla árachas taiscí aonchineálach ar fáil ar fud an Aontais Baincéireachta. Feadh na dtrí chéim, ba cheart an Ciste Árachais Taiscí a bheith ina chuidiú chun ról cobhsaitheach na SRTanna a áirithiú, chun ardleibhéal aonfhoirmeach cosanta i gcomhair na dtaisceoirí uile laistigh de chreat comhchuibhithe ar fud an Aontais a áirithiú agus chun a sheachaint go gcuirfí bacainní ar fheidhmiú saoirsí bunúsacha nó go saobhfaí iomaíocht sa mhargadh inmheánach de thoradh leibhéil éagsúla cosanta a bheith ann ar an leibhéal náisiúnta. (24)Is le ranníocaíochtaí díreacha ó bhainc ba cheart an Ciste Árachais Taiscí a mhaoiniú. Níor cheart freagrachtaí fioscacha na mBallstát a shárú de thoradh cinntí a ghlacfaí laistigh de SEÁT lena néileofaí an Ciste Árachais Taiscí nó scéim ráthaíochta taiscí náisiúnta a úsáid. Maidir leis sin, is tacaíocht airgeadais phoiblí urghnách, agus í sin amháin, ba cheart a mheas ina sárú ar cheannasacht bhuiséadach agus ar fhreagrachtaí fioscacha na mBallstát. (25)Leis an Rialachán seo leagtar síos na rialacha mionsonraithe le haghaidh an Ciste Árachais Taiscí a úsáid agus na critéir ghinearálta chun socrú agus ríomh ranníocaíochtaí exante agus expost a chinneadh agus leagtar síos na cumhachtaí a bheidh ag an mBord chun an Ciste Árachais Taiscí a úsáid agus a bhainistiú. (26)Is go díreach ar na bainc a ghearrfaí na ranníocaíochtaí lena maoineofaí an Ciste Árachais Taiscí. Bhaileodh an Bord na ranníocaíochtaí sin agus riarfadh sé an Ciste Árachais Taiscí, ach leanfadh na SRTanna náisiúnta de ranníocaíochtaí náisiúnta a bhailiú agus cistí náisiúnta a riar. Chun a áirithiú gur cothrom agus comhchuibhithe ranníocaíochtaí na mbanc rannpháirteach agus chun dreasachtaí a thabhairt le go mbeifí ag feidhmiú de réir múnla ar lú an riosca a bhaineann leis, ba cheart na ranníocaíochtaí le SEÁT agus na ranníocaíochtaí leis na SRTanna náisiúnta araon a ríomh ar bhonn taiscí cumhdaithe agus ar bhonn toisc coigeartaithe riosca in aghaidh an bhainc. Le linn chéim an athárachais, is é an méid riosca arna ghlacadh ag banc i gcomparáid leis na bainc ar fad eile atá cleamhnaithe leis an SRT rannpháirteach céanna ba cheart a chur san áireamh sa toisc coigeartaithe riosca. Nuair a bhaintear céim an chomhárachais amach, is é an leibhéal riosca arna ghlacadh ag banc i gcomparáid leis na bainc ar fad eile atá bunaithe sna Ballstáit rannpháirteacha ba cheart a chur san áireamh sa toisc coigeartaithe riosca. Ar an dóigh sin, d'áiritheofaí go mbeadh SEÁT, ar an iomlán, neodrach ó thaobh costais de i gcomhair na mbanc agus na SRTanna náisiúnta agus sheachnófaí athdháileadh ranníocaíochtaí le linn chéim an mhéadaithe den Chiste Árachais Taiscí. (27)I bprionsabal, ba cheart ranníocaíochtaí a bhailiú ón tionscal roimh aon ghníomhaíocht árachais taiscí agus go neamhspleách ar aon ghníomhaíocht árachais taiscí. Nuair nach leor an réamhchistiú chun na caillteanais ná na costais arna dtabhú le húsáid an Chiste Árachais Taiscí a chumhdach, ba cheart ranníocaíochtaí breise a bhailiú chun an costas nó an caillteanas breise a iompar. Thairis sin, ba cheart an Ciste Árachais Taiscí a bheith in ann iasachtaíochtaí nó cineálacha eile tacaíochta a chonrú ó institiúidí creidmheasa, ó institiúidí airgeadais nó ó thríú páirtithe eile i gcás nach mbeidh rochtain láithreach ar na ranníocaíochtaí exante nó expost nó nach gcumhdófar leo na speanais arna dtabhú le húsáid an Chiste Árachais Taiscí i ndáil le gníomhaíochtaí árachais taiscí. (28)Chun mais chriticiúil a bhaint amach agus chun éifeachtaí comhthimthriallacha a sheachaint a tharlódh dá mbeadh ar an gCiste Árachais Taiscí a bheith ag brath ar ranníocaíochtaí expost amháin le linn géarchéim shistéamach, ní foláir na hacmhainní airgeadais de chuid an Chiste Árachais Taiscí atá ar fáil exante a bheith ar a laghad ar spriocleibhéal íosta áirithe. (29)Ba cheart spriocleibhéal tosaigh agus deiridh an Chiste Árachais Taiscí a leagan síos mar chéatadán d'iomlán na spriocleibhéal íosta atá ag na SRTanna rannpháirteacha. Ba cheart dó dul de réir a chéile go 20 % de cheithre naoú d'iomlán na spriocleibhéal íosta faoi dheireadh chéim an athárachais agus go suim na spriocleibhéal íosta uile faoi dheireadh chéim an chomhárachais. An deis iarratas a dhéanamh ar fhormheas maidir le spriocleibhéal níos ísle a údarú i gcomhréir le hAirteagal 10(6) de Threoir 2014/49/AE, níor cheart í a chur san áireamh nuair a shocrófar spriocleibhéil tosaigh nó deiridh an Chiste Árachais Taiscí. Ba cheart tréimhse iomchuí a shocrú chun spriocleibhéal an Chiste Árachais Taiscí a bhaint amach. (30)Tá sé ríthábhachtach maoiniú éifeachtach agus leordhóthanach a áirithiú le haghaidh an Chiste Árachais Taiscí ar mhaithe le creidiúnacht SEÁT. Ba cheart feabhas a chur ar chumas an Bhoird foinsí malartacha cistiúcháin don Chiste Árachais Taiscí a chonrú ar shlí a dhéanfaidh an costas cistiúcháin a bharrfheabhsú agus a chaomhnóidh acmhainneacht creidmheasa an Chiste Árachais Taiscí. Díreach tar éis theacht i bhfeidhm an Rialacháin seo, ba cheart don Bhord na bearta is gá a dhéanamh i gcomhar leis na Ballstáit rannpháirteacha chun na modhanna agus na rialacha mionsonraithe iomchuí a fhorbairt le gur féidir feabhas a chur ar an gcumas iasachtaíochta ba cheart a bheith ag an gCiste Árachais Taiscí faoi dháta chur i bhfeidhm an Rialacháin seo. (31)Is gá a áirithiú go mbeidh an Ciste Árachais Taiscí ar fáil ina iomláine chun na críche ráthú taiscí a áirithiú. Dá bhrí sin, ba cheart an Ciste Árachais Taiscí a úsáid go príomha chun ceanglais agus gníomhaíochtaí ráthaíochta taiscí a chur chun feidhme ar bhealach éifeachtúil. Ina theannta sin, níor cheart é a úsáid ach i gcomhréir leis na cuspóirí agus na prionsabail ráthaíochta taiscí is infheidhme. Ar choinníollacha áirithe, d'fhéadfaí cistiú a chur ar fáil ón gCiste Árachais Taiscí i gcás ina núsáidfí na hacmhainní airgeadais atá ar fáil do SRT le linn réitigh i gcomhréir le hAirteagal 79 den Rialachán seo. (32)Chun luach na méideanna atá sa Chiste Árachais Taiscí a chosaint, ba cheart na méideanna sin a infheistiú i sócmhainní atá sábháilte a ndóthain, éagsúlaithe agus leachtach. (33)I gcás ina bhfoirceannfar dlúthchomhar idir an Banc Ceannais Eorpach agus Ballstát rannpháirteach nach bhfuil an euro mar airgeadra aige i gcomhréir le hAirteagal 7 de Rialachán (AE) Uimh. 1024/2013, ba cheart deighilt chóir na ranníocaíochtaí carnacha ón mBallstát rannpháirteach sin a chinneadh agus leasanna an Bhallstáit rannpháirtigh lena mbaineann agus an Chiste Árachais Taiscí á gcur san áireamh. (34)Chun a uathriail agus a neamhspleáchas a ráthú ina niomláine le linn dó gníomhaíochtaí árachais taiscí a dhéanamh faoin Rialachán seo, ba cheart buiséad uathrialach a bheith ag an mBord agus ioncam ó ranníocaíochtaí éigeantacha ó na hinstitiúidí sna Ballstáit rannpháirteacha a bheith sa bhuiséad sin. Ba cheart an Rialachán seo a bheith gan dochar do chumas na mBallstát táillí a thobhach chun costais riaracháin a SRTanna náisiúnta nó a núdarás ainmnithe náisiúnta a chumhdach. (35)Ba cheart don Bhord, i gcás ina gcomhlíonfar na critéir uile a bhaineann le húsáid an Chiste Árachais Taiscí, an cistiú ábhartha agus an cumhdach caillteanais ábhartha a chur ar fáil don SRT náisiúnta.

(36)Ba cheart don Bhord feidhmiú i seisiúin iomlánacha chomhpháirteacha, seisiúin iomlánacha agus seisiúin feidhmiúcháin. Ba cheart don Bhord, ina sheisiún feidhmiúcháin, na cinntí go léir a bhaineann le nósanna imeachta íocaíochta amach a ullmhú agus, a mhéid is mó is féidir, na cinntí sin a ghlacadh. Maidir le húsáid an Chiste Árachais Taiscí, tá sé tábhachtach nach mbeidh aon bhuntáiste ceannródaí ann agus go ndéanfar faireachán ar eissreabhadh an Chiste Árachais Taiscí. A luaithe a shroichfidh glanúsáid charntha an Chiste Árachais Taiscí sa 12 mhí roimhe sin as a chéile an tairseach 25 % den spriocleibhéal deiridh, ba cheart don seisiún iomlánach measúnú a dhéanamh ar chur i bhfeidhm na ngníomhaíochtaí árachais taiscí nó ar an rannpháirtíocht i ngníomhaíochtaí réitigh agus ar úsáid an Chiste Árachais Taiscí, agus ba cheart dó Treoir a chur ar fáil ar cheart don seisiún feidhmiúcháin í a leanúint i gcinntí ina dhiaidh sin. Ba cheart an Treoir don seisiún feidhmiúchán bheith dírithe, go háirithe, ar a áirithiú gur go neamhidirdhealaitheach a chuirfear gníomhaíochtaí árachais taiscí i bhfeidhm nó a ghlacfar páirt i ngníomhaíochtaí réitigh, agus ar bhearta atá le déanamh chun ídiú an Chiste Árachais Taiscí a sheachaint. (37)Ba cheart éifeachtacht agus aonfhoirmeacht gníomhaíochtaí árachais taiscí a áirithiú sna Ballstáit rannpháirteacha uile. Chun na críche sin, i gcás nach gcuirfidh SRT rannpháirteach Cinneadh de chuid an Bhoird i bhfeidhm nó i gcás nach gcomhlíonfaidh sé Cinneadh den sórt sin nó i gcás ina gcuirfidh sé i bhfeidhm é ar bhealach is baol d'aon chuspóir de chuid na scéime árachais taiscí nó do chur chun feidhme éifeachtúil na gníomhaíochta árachais taiscí, ba cheart a chumhachtú don Bhord aon ghníomhaíocht is gá a ordú a thabharfaidh aghaidh ar dhóigh fhiúntach ar an ábhar imní nó ar an mbaol a bhaineann le cuspóirí SEÁT. Aon ghníomhaíocht de chuid SRT rannpháirtigh a chuirfeadh srian ar fheidhmiú chumhachtaí nó fheidhmeanna an Bhoird nó a dhéanfadh difear dó sin, ba cheart iad a eisiamh. (38)Ina theannta sin, tráth a dhéanfar cinntí nó gníomhaíochtaí, go háirithe maidir le heintitis atá bunaithe i mBallstáit rannpháirteacha agus i mBallstáit neamhrannpháirteacha araon, ba cheart na héifeachtaí díobhálacha a d'fhéadfadh a bheith ann i gcás na mBallstát sin, amhail baol do chobhsaíocht airgeadais a margaí airgeadais, agus na héifeachtaí díobhálacha a d'fhéadfadh a bheith ann i gcás na neintiteas atá bunaithe sna Ballstáit sin, a chur san áireamh. (39)Ba cheart don Bhord, do na húdaráis ainmnithe, do na húdaráis inniúla, lena náirítear an Banc Ceannais Eorpach, agus do na húdaráis réitigh, ba cheart dóibh, más gá, meamram tuisceana a thabhairt i gcrích ina mbeidh tuairisc i dtéarmaí ginearálta ar an gcaoi a ndéanfaidh siad comhar le chéile agus a gcúraimí ar leith faoi dhlí an Aontais á gcomhlíonadh acu. Ba cheart an meamram a athbhreithniú go tráthrialta. (40)Ba cheart do na heintitis, na comhlachtaí agus na húdaráis ábhartha a bheidh bainteach le cur i bhfeidhm an Rialacháin seo comhar a dhéanamh le chéile i gcomhréir le dualgas an chomhair dhílis atá cumhdaithe sna Conarthaí. (41)Ina theannta sin, ba cheart don Bhord agus d'údaráis ainmnithe agus údaráis inniúla na mBallstát neamhrannpháirteach meamraim tuisceana a thabhairt i gcrích ina mbeidh tuairisc i dtéarmaí ginearálta ar an gcaoi a ndéanfaidh siad comhar le chéile agus a gcúraimí faoi Threoir 2014/49/AE á gcomhlíonadh acu. D'fhéadfadh na meamraim tuisceana, inter alia, soiléiriú a dhéanamh ar an gcomhairliúchán i ndáil leis na cinntí de chuid an Bhoird a dhéanfadh difear do bhrainsí atá lonnaithe sna Ballstáit neamhrannpháirteacha, i gcás ina mbeadh an institiúid creidmheasa bunaithe i mBallstát rannpháirteach. Ba cheart na meamraim a athbhreithniú go tráthrialta. (42)Leis an nós imeachta a bhaineann le cinntí an Bhoird a ghlacadh urramaítear prionsabal tharmligean na gcumhachtaí chuig gníomhaireachtaí arna léirmhíniú ag Cúirt Bhreithiúnais an Aontais Eorpaigh. (43)Leis an Rialachán seo urramaítear na cearta bunúsacha agus cloítear leis na cearta, na saoirsí agus na prionsabail atá aitheanta go háirithe sa Chairt, agus go háirithe an ceart chun maoine, cosaint sonraí pearsanta, an tsaoirse fiontraíochta, an ceart chun leigheas éifeachtach agus triail chóir a fháil, agus an ceart chun cosanta, agus ba cheart é a chur chun feidhme i gcomhréir leis na cearta agus na prionsabail sin. (44)Ós rud é nach féidir leis na Ballstáit cuspóirí an Rialacháin seo, eadhon creat ráthaíochta taiscí níos éifeachtúla agus níos éifeachtaí a chur ar bun agus a áirithiú go gcuirfear rialacha ráthaíochta taiscí i bhfeidhm ar bhonn comhsheasmhach, a ghnóthú go leordhóthanach ach gur féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a ghnóthú. (45)Ba cheart don Choimisiún athbhreithniú a dhéanamh ar chur i bhfeidhm an Rialacháin seo chun a thionchar ar an margadh inmheánach a mheasúnú agus chun a chinneadh an bhfuil gá le haon mhodhnuithe nó forbairtí breise chun feabhas a chur ar éifeachtúlacht agus ar éifeachtacht SEÁT. (46)Chun go bhfeidhmeoidh SEÁT go héifeachtach ón [....], ba cheart feidhm a bheith ag na forálacha maidir le ranníocaíochtaí a íoc leis an gCiste Árachais Taiscí, na nósanna imeachta ábhartha uile a bhunú agus aon ghnéithe oibríochtúla agus institiúideacha eile ón XX. (47)Ba cheart Rialachán (AE) Uimh. 806/2014 a leasú chun bunú SEÁT a ionchorprú agus a chur san áireamh faoi seach,



TAR ÉIS AN RIALACHÁN SEO A GHLACADH: Airteagal 1 Leasuithe ar Rialachán (AE) Uimh. 806/2014 Leasaítear Rialachán (AE) 806/2014 mar seo a leanas: 1.cuirtear an méid seo a leanas in ionad an teidil: "RIALACHÁN (AE) Uimh. 806/2014 Ó PHARLAIMINT NA hEORPA AGUS ÓN gCOMHAIRLE an 15 Iúil 2014 maidir le Sásra Réitigh Aonair agus Scéim Eorpach Árachais Taiscí agus lena leasaítear Rialachán (AE) Uimh. 1093/2010";

2.cuirtear an méid seo a leanas in ionad Airteagal 1: "Airteagal 1

Ábhar 1.Bunaítear leis an Rialachán seo rialacha aonfhoirmeacha agus nós imeachta aonfhoirmeach chun na heintitis dá dtagraítear in Airteagal 2 a réiteach, arb eintitis iad atá bunaithe sna Ballstáit rannpháirteacha dá dtagraítear in Airteagal 4. Déanfaidh an Bord Réitigh Aonair, arna bhunú i gcomhréir le hAirteagal 42 (an 'Bord') na rialacha aonfhoirmeacha sin agus an nós imeachta aonfhoirmeach sin a chur i bhfeidhm i gcomhar leis an gComhairle agus leis an gCoimisiún agus leis na húdaráis réitigh náisiúnta faoi chuimsiú an tSásra Réitigh Aonair ('SRA') arna bhunú leis an Rialachán seo. Tacóidh an Ciste Réitigh Aonair ('CRA') le SRA. Beidh úsáid CRA ag brath ar chomhaontú a theacht i bhfeidhm i measc na mBallstát rannpháirteach ('an Comhaontú') maidir le haistriú na gcistí a chruinnítear ar an leibhéal náisiúnta i leith CRA chomh maith le cumasc leanúnach na gcistí éagsúla a chruinnítear ar an leibhéal náisiúnta, ar cistí iad a bheidh le leithdháileadh ar urranna náisiúnta an Chiste. 2.Thairis sin, bunaítear leis an Rialachán seo Scéim Eorpach Árachais Taiscí ('SEÁT') i dtrí chinn de chéimeanna seicheamhacha: –scéim athárachais trína ndéanfar, go pointe áirithe, cistiú a chur ar fáil agus sciar de chaillteanais na scéimeanna ráthaíochta taiscí rannpháirteacha a chumhdach i gcomhréir le hAirteagal 41a; –scéim comhárachais trína ndéanfar, go pointe a mhéadófar de réir a chéile, cistiú a chur ar fáil agus caillteanais na scéimeanna ráthaíochta taiscí rannpháirteacha a chumhdach i gcomhréir le hAirteagal 41c; –scéim lánárachais trína ndéanfar an cistiú a chur ar fáil do na scéimeanna ráthaíochta taiscí rannpháirteacha agus a gcuid caillteanas a chumhdach i gcomhréir le hAirteagal 41e; Is é an Bord a riarfaidh SEÁT i gcomhar leis na SRTanna rannpháirteacha agus le húdaráis ainmnithe i gcomhréir le Cuid IIa. Tacóidh an Ciste Árachais Taiscí ('CÁT') le SEÁT." 3.cuirtear an méid seo a leanas in ionad Airteagal 2: "Airteagal 2 Raon feidhme 1. Chun críche SRA, beidh feidhm ag an Rialachán maidir leis na heintitis seo a leanas: (a)institiúidí creidmheasa atá bunaithe i mBallstát rannpháirteach; (b)máthairghnóthais, lena náirítear cuideachtaí sealbhaíochta airgeadais agus cuideachtaí sealbhaíochta airgeadais mheasctha, atá bunaithe i mBallstát rannpháirteach, i gcás ina mbeidh siad faoi réir maoirseacht chomhdhlúite arna déanamh ag BCE i gcomhréir le hAirteagal 4(1)(g) de Rialachán (AE) Uimh. 1024/2013; (c)gnólachtaí infheistíochta agus institiúidí airgeadais atá bunaithe i mBallstát rannpháirteach i gcás ina mbeidh siad cumhdaithe ag maoirseacht chomhdhlúite an mháthairghnóthais arna déanamh ag BCE i gcomhréir le hAirteagal 4(1)(g) de Rialachán (AE) Uimh. 1024/2013. 2. Chun críche SEÁT, beidh feidhm ag an Rialachán maidir leis na heintitis seo a leanas: (a)scéimeanna ráthaíochta taiscí rannpháirteacha mar atá sainmhínithe i bpointe (1) d'Airteagal 3(1a); (b)institiúidí creidmheasa atá cleamhnaithe le scéimeanna ráthaíochta taiscí rannpháirteacha.

I gcás ina gcruthófar leis an Rialachán seo cearta nó oibleagáidí le haghaidh SRT rannpháirteach a riarann údarás ainmnithe mar atá sainmhínithe i bpointe (18) d'Airteagal 2(1) de Threoir 2014/49/AE, measfar gur leis an údarás ainmnithe na cearta nó na hoibleagáidí sin."; 4.leasaítear Airteagal 3 mar a leanas: (a)Cuirtear na pointí (55), (56) agus (57) seo a leanas le mír 1: "(55)ciallaíonn 'scéimeanna ráthaíochta taiscí rannpháirteacha' nó 'SRTanna rannpháirteacha' scéimeanna ráthaíochta taiscí mar atá sainmhínithe i bpointe (1) d'Airteagal 2(1) de Threoir 2014/49/AE a thugtar isteach agus a aithnítear go hoifigiúil i mBallstát rannpháirteach; (56)ciallaíonn 'teagmhas íocaíochta amach' taiscí gan a bheith ar fáil, mar atá sainmhínithe i bpointe (8) d'Airteagal 2(1) de Threoir 2014/49/AE i ndáil le hinstitiúid creidmheasa atá cleamhnaithe le SRT rannpháirteach; (57)ciallaíonn 'acmhainní airgeadais atá ar fáil faoi CÁT' an tairgead tirim, na taiscí agus na sócmhainní íseal-riosca is féidir a leachtú laistigh de thréimhse nach faide ná an tréimhse dá dtagraítear in Airteagal 8(1) de Threoir 2014/49/AE."; (a)cuirtear an méid seo a leanas in ionad mhír 2: "2. In éagmais sainmhíniú ábhartha sna míreanna thuas, tá feidhm ag na sainmhínithe atá leagtha amach in Airteagal 2 de Threoir 2014/49/AE agus in Airteagal 2 de Threoir 2014/59/AE. In éagmais sainmhíniú ábhartha in Airteagal 2 de Threoir 2014/49/AE ná in Airteagal 2 de Threoir 2014/59/AE, tá feidhm ag na sainmhínithe atá leagtha amach in Airteagal 3 de Threoir 2013/36/AE." 5.in Airteagal 4, cuirtear an méid seo a leanas in ionad mhír 2, mhír 3 agus mhír 4: "2. I gcás ina ndéanfar an dlúthchomhar idir Ballstát agus BCE a chur ar fionraí nó a fhoirceannadh i gcomhréir le hAirteagal 7 de Rialachán (AE) Uimh. 10